KKD, KPT akan pastikan kesalinghubungan kampus semakin baik

PUTRAJAYA, 8 Julai- Tindakan segera akan diambil Kementerian Komunikasi dan Digital (KKD) dan Kementerian Pendidikan Tinggi (KPT) untuk memastikan kesalinghubungan di kampus semakin baik. Menteri Komunikasi dan Digital, Fahmi Fadzil berkata demikian sebagai maklum balas kepada permintaan Perdana Menteri, Datuk Seri Anwar Ibrahim untuk beliau memberi keutamaan supaya  kesalinghubungan di kampus semakin baik."Saya telah berhubung dengan Menteri Pendidikan Tinggi, Datuk Seri Mohamed Khaled Nordin mengenai perkara tersebut."Isu utama mengenai kesalinghubungan di kampus adalah berkaitan jalur lebar talian tetap di dalam bangunan dan asrama."Perkara terbabit akan diselesaikan segera," katanya menerusi Twitter.


PM nafi kenyataan Muhyiddin hapus hutang FELDA

ALOR SETAR, 8 Julai- Perdana Menteri, Datuk Seri Anwar Ibrahim menafikan kenyataan bekas Perdana Menteri, Tan Sri Muhyiddin Yassin yang menuduh beliau berbohong mengenai pelupusan hutang peneroka FELDA.Beliau yang juga Menteri Kewangan menegaskan baru sahaja menandatangan kelulusan pelupusan hutang itu pada akhir bulan lepas.“Hari ini mantan Perdana Menteri (Tan Sri Muhyiddin Yassin) membuat kenyataan perdana menteri berbohong kerana perkara ini (hutang) telah selesai sejak tahun 2021.“Sekarang kamu (Tan Sri Muhyiddin Yassin) kata dah selesai, saya baru 'sign' (tandatangan) akhir Jun, Menteri Kewangan 'sign' kelulusan ini. Jadi kamu dah selesai tahun 2021 bagaimana, selesai di mana?” katanya pada Program Temu Anwar di Universiti Utara Malaysia (UUM), di sini.Anwar berkata, perkara melupuskan hutang berkenaan memang terdapat persetujuan oleh kerajaan terdahulu, namun ia tidak dilaksanakan.“Belanjawan 2021 bawah Perikatan Nasional dan 2022 bawah Perikatan Nasional tidak ada peruntukan untuk menyelesai dan melupuskan hutang Felda. Saya kekal dengan rekod ini."Hanya dalam Belanjawan Madani 2023 saya mula serahkan RM990 juta peruntukan awal untuk melupuskan hutang FELDA yang jumlahnya RM8.3 bilion,” katanya.

(Anwar Ibrahim pada Program Temu Anwar di UUM, Alor Setar, Kedah)

Berita berkaitan:Lupus hutang FELDA, Shabery nafi kenyataan Muhyiddin


Gaji: Kerajaan harap sektor swasta beri komitmen jalin kerjasama- Rafizi

(Menteri Ekonomi, Rafizi Ramli dalam sidang media selepas program Jelajah Madani DUN Suka Menanti/BERNAMA)

ALOR SETAR, 8 Julai- Kerajaan harap sektor swasta turut memberikan komitmen untuk menjalinkan kerjasama dengan pihak kerajaan bagi merealisasikan dasar kenaikan gaji yang progresif dalam menghadapi isu berkaitan kenaikan kos sara hidup.Menteri Ekonomi Rafizi Ramli berkata kerajaan memerlukan dasar komprehensif melibatkan pihak swasta dan awam, yang kini menjadi keutamaan kerajaan, yakni untuk bertindak merapatkan jurang ketara antara pertumbuhan gaji ramai dengan kenaikan kos sara hidup. Katanya kerajaan telah dan sedang berusaha menangani isu berkaitan harga barangan dan juga inflasi, namun sekiranya gaji tidak naik secara berkala, isu harga barangan dan kenaikan kos sara hidup tetap tidak akan dapat diselesaikan.

Beliau berkata demikian kepada pemberita selepas Program Jelajah MADANI di kawasan Dewan Undangan Negeri (DUN) Suka Menanti di sini hari ini.Semalam Perdana Menteri Datuk Seri Anwar Ibrahim berkata Mesyuarat Jemaah Menteri minggu depan akan membincangkan soal mengkaji semula skim gaji perkhidmatan awam, berikutan tiada kenaikan diberikan kepada penjawat awam bagi tempoh yang agak lama, dengan kali terakhir skim gaji berkenaan disemak adalah pada 2013 melibatkan kira-kira 1.6 juta orang.Sementara itu Rafizi berkata kerajaan tidak boleh lagi menguruskan ekonomi mengikut cara lama iaitu dengan cara memberikan tumpuan sepenuhnya aspek pelaburan semata-mata sehingga menyebabkan golongan kaya semakin kaya, namun pertumbuhan kekayaan itu tidak sampai kepada rakyat keseluruhannya.Beliau berkata telah tiba masanya untuk isu berkenaan dibincangkan dan ketika ini sudah ada petanda mengenai ekonomi negara semakin bertambah baik, terutamanya dari segi penurunan inflasi, pertumbuhan ekonomi dan peningkatan pelaburan masuk ke dalam negara yang tinggi."Fokus utama sekarang adalah menangani kemiskinan tegar, kita perlu mengutamakan isu ini terlebih dahulu dengan cara mewujudkan lebih banyak peluang pekerjaan melalui pertanian dan keusahawanan. Perhatian segera kita adalah untuk menangani soal pendapatan," katanya- BERNAMA


Lupus hutang FELDA, Shabery nafi kenyataan Muhyiddin

KUALA LUMPUR, 8 Julai- Pengerusi Lembaga Kemajuan Tanah Persekutuan (FELDA) Datuk Seri Ahmad Shabery Cheek menafikan kenyataan bekas Perdana Menteri, Tan Seri Muhyiddin Yassin bahawa hutang peneroka FELDA berjumlah RM8.3 bilion dilupuskan pentadbiran negara terdahulu.Menerusi Facebook, Shabery berkata ia hanya janji namun tidak dilaksanakan."Ia hanya janji, tapi tak laksana. Sebab tak ada hitam putih dengan Felda untuk bantu selesaikan hutang yang banyak itu."PMX (Datuk Seri Anwar Ibrahim), Kerajaan Perpaduan baru-baru ini putuskan penyelesaian. Buat Perjanjian dengan FELDA untuk selesaikan sukuk."Kerajaan Perpaduan bagi komitmen bayar RM1 bilion setahun kepada FELDA untuk selesaikan hutang itu," katanya.


RM10.1 juta baiki 40 klinik, enam sekolah daif di Kedah - PM

CHANGLUN, 8 Julai- Kerajaan komited menumpukan usaha untuk segera menyelesaikan masalah kemudahan kesihatan dan sekolah daif di seluruh negara demi kebajikan rakyat, sekali gus meningkatkan mutu kesihatan dan pendidikan negara. Perdana Menteri, Datuk Seri Anwar Ibrahim berkata, misalnya di Kedah, kerajaan memperuntukkan RM10.1 juta untuk pembaikan 40 klinik kesihatan dan enam sekolah daif daripada jumlah keseluruhan peruntukan Rolling Plan (RP3) Rancangan Malaysia Ke-12 (RMK12) di negeri itu."Di daerah Kubang Pasu, kerajaan memperuntukkan RM1.25 juta bagi kerja pembaikan empat klinik dan RM300,000 lagi peruntukan bagi pembaikan sebuah sekolah daif."Kalau ada sekolah, tandas yang tak dibaiki, perlukan peruntukan lagi, bagi tahu pejabat daerah dan pejabat daerah boleh hubungi saya, tak cukup (peruntukan) kita tambah dan selesaikan masalah tandas di sekolah ini."(Selain itu), untuk (projek) bekalan air luar bandar di daerah Kubang Pasu, peruntukan kerajaan RM28 juta diluluskan untuk manfaat penduduk," katanya ketika berucap pada Majlis Ramah Mesra Bersama Masyarakat Kubang Pasu dan Majlis Pecah Tanah Pembinaan Masjid Changlun yang baharu di sini.Dalam majlis berkenaan, Anwar turut mengumumkan kelulusan peruntukan tambahan berjumlah RM3.07 juta bagi menyiapkan pembinaan masjid itu. Tambahan peruntukan tersebut menjadikan kos keseluruhan bagi projek itu bernilai RM5.77 juta yang mengambil kira baki semasa projek terdahulu sebanyak RM2.77 juta.Sementara itu, perdana menteri mengulang pendirian bahawa Kerajaan Perpaduan yakin dapat menoktahkan kemiskinan tegar dengan membantu 130,000 ketua isi rumah (KIR) keluar daripada permasalahan itu pada tahun ini."Saya kata noktahkan kemiskinan tegar, nak hapuskan kemiskinan ambil masa, tetapi kemiskinan tegar ini makna kata susu anak tidak ada, pakaian tidak cukup, nak hantar anak pergi sekolah tidak ada duit, suruh anak berhenti (sekolah) sebab tak cukup makan," katanya. Kedah mencatatkan bilangan miskin tegar seramai 11,742 KIR, manakala di Kubang Pasu, bilangan miskin tegar adalah seramai 1,589 KIR. Sehubungan itu, Anwar telah meminta agensi Kerajaan Persekutuan dengan kerjasama kerajaan negeri dan pihak berkuasa tempatan (PBT) mengambil tindakan sewajarnya untuk bertindak menyelesaikan isu terbabit.

(Anwar Ibrahim dalam Majlis Ramah Mesra Bersama Masyarakat Kubang Pasu dan Majlis PecahTanah Pembinaan Masjid Changlun yang baharu di Changlun, Kedah)


Penduduk FELDA Gedangsa sambut baik inisiatif diumum kerajaan Persekutuan

HULU SELANGOR, 8 Julai- Peneroka FELDA Gedangsa, Hulu Selangor menyifatkan inisiatif dan insentif yang diumumkan Perdana Menteri, Datuk Seri Anwar Ibrahim pada Jumaat mampu meningkatkan taraf hidup dan menjaga kebajikan golongan itu.Insentif yang meliputi infrastruktur, kesihatan, pendigitalan dan perumahan itu dapat membantu meningkatkan pendapatan komuniti peneroka.Menurut penduduk, Idaroyani Iderus, dia amat bersyukur dengan pemansuhan hutang peneroka sebanyak 80 peratus sekali gus dapat meringankan beban hutang mereka."Kita memang mengharapkan inisiatif pemansuhan itu dilaksana. Majoriti kami, ibu bapa sudah meninggal dunia, namun, saya rasa tidak wajar pula generasi kedua pula perlu menanggung beban hutang itu. Jadi, kami memang berharap sangat ia dimansuhkan," kata Idaroyani Iderus kepada pemberita.Pengumuman inisiatif pembinaan 12 pusat hemodialisis dan pemasangan 37,012 lampu jalan di semua kawasan FELDA turut menggembirakan warga peneroka FELDA Gedangsa. "Saya ingin mengucapkan terima kasih kepada kerajaan berhubung kemudahan pusat dialisis. Sememangnya, ramai warga Felda amat memerlukan kemudahan kesihatan itu, jika tidak kami perlu ke pusat dialisis milik kerajaan di luar lah. Dengan wujudnya inisiatif ini, ia akan membantu kami mengurangkan kos pembayaranlah," kata Zainudin Ibrahim kepada pemberita RTM."Inisiatif pemasangan lampu jalan itu adalah sangat bagus. Bila ada lampu, kita boleh elak kemalangan selain keselamatan pun terjaga. Kami bekerja ada yang pulang pada malam hari, kalau motorsikal rosak malam-malam pun susah hati juga," luah B. Lakshmanan.

Selain itu, peneroka FELDA turut menyatakan hasrat kepada kerajaan Persekutuan supaya mempertimbangkan kenaikan pendapatan bulanan warga itu.


KBS peruntuk RM400,000 naik taraf litar motocross

KANGAR, 8 Julai- Fasiliti sukan di negeri-negeri diberi perhatian dan keutamaan untuk dinaik taraf oleh Kementerian Belia dan Sukan (KBS) dalam menyediakan platform untuk belia-belia memanfaatkanya termasuklah sukan permotoran.Terbaharu, KBS telah meluluskan RM400,000 menaik taraf litar 'motocross' di Sungai Batu Pahat, Kangar dengan menyasarkan pembukaan semula litar berkenaan, sekali gus dapat memperkasa industri sukan permotoran di Perlis.Menurut Timbalan Menteri Belia dan Sukan, Adam Adli Abd Halim, pihaknya juga ketika ini turut meluluskan beberapa fasiliti sukan di Perlis, melibatkan projek naik taraf infrastruktur Kompleks Sukan Tuanku Syed Putra termasuk pembinaan trek balapan baharu dengan peruntukan RM8 juta."KBS hendak bantu, tentu sekali apabila kerajaan negeri angkat cadangan menaik taraf lapangan 'motocross' itu dan membuat lawatan, jabatan telah membuat tinjauan memang terdapat keperluan dan kita harap ini satu peluang baik untuk kita membangunkannya. Perlis mempunyai potensi untuk pelancongan sukan," katanya pada Majlis Perasmian Hari Belia Negara Peringkat Perlis di sini.

(Terbaharu, KBS telah meluluskan RM400,000 menaik taraf litar 'motocross' di Sungai Batu Pahat, Kangar dengan menyasarkan pembukaan semula litar berkenaan,sekali gus menjadikannya penjana kepada industri sukan permotoran di Perlis.)


Tragedi kepala air: Pencarian mangsa terakhir sukar, hujan lebat keruhkan air sungai

(Anggota dari Unit Penyelam JBPM melakukan pencarian mangsa di dasar sungai)

KEMAMAN, 8 Julai- Operasi mencari dan menyelamat (SAR) mangsa terakhir tragedi kepala air di Jeram Mawar, Air Putih, di sini, yang memasuki hari ketujuh masih tidak menemukan sebarang petunjuk baru.Ketua Zon 2 Jabatan Bomba dan Penyelamat Malaysia (JBPM) Terengganu, Penguasa Kanan Bomba II Azman Alias berkata, kesukaran dihadapi pasukan penyelamat disebabkan cuaca tidak menentu dan hujan lebat di kawasan hulu telah menyebabkan arus kembali deras.Situasi tersebut mengakibatkan air sungai kembali keruh berbanding semalam dan menimbulkan kesukaran kepada pasukan SAR untuk mencari Putri Nor Fatin Karim, 14.Sementara itu, Pusat Kawalan Operasi di Balai Polis Air Putih Kemaman tragedi kepala air dipindahkan pengoperasiannya ke Balai Bomba dan Penyelamat (BBP) Cheneh.Azman berkata operasi SAR diteruskan dengan skala pencarian dikecilkan."Memandangkan operasi sudah masuk hari ketujuh dan hari kelapan kejadian, kita akan kecilkan skala pengoperasian kepada peringkat pencarian di peringkat balai jagaan iaitu BBP Cheneh dan BBP Chukai bagi pengoperasian secara pemantauan dan pencarian peringkat skala kecil bersama dengan Balai Polis Air Putih dan orang kampung," katanya di lokasi pencarian di sini.Sembilan mangsa telah ditemukan sejak Ahad iaitu Karim Abdullah, 39, dan isterinya, Azizah Eiyi, 40, serta lima anaknya iaitu Putri Alleya Maisarah, 16, Muhammad Zulqarnain Haikal, 11, Putri Nurerina Natasya, 10, Muhammad Haziq Ziqree, 6, Putri Aryana Umaira Karim, 4. Sementara itu, anak tiri Karim, Putri Balqis Izzati Abdul Rahman, 18, ditemukan pada Selasa, sementara tunang kepada Putri Balqis Izzati iaitu Muhammad Fikri Saliman, 24, ditemukan semalam.

(Anjing dari Unit Pengesan K9 JBPM bantu operasi SAR mangsa tragedi kepala airdi Jeram Mawar, Air Putih, di Kemaman, Terengganu)

Berita berkaitan:Tragedi kepala air: Pencarian mangsa terakhir fokus di sektor ATragedi kepala air: Jenazah kesembilan Muhammad Fikri selamat disemadikanTujuh jenazah mangsa tragedi kepala air disemadikan dalam satu liang lahatAgong, Raja Permaisuri zahir takziah kepada keluarga mangsa lemas tragedi kepala airDua maut, lapan masih hilang tragedi kepala air di Kemaman


Tiada pimpinan Kerajaan Perpaduan terlibat salah laku rasuah - PM

SINTOK, 8 Julai- Perdana Menteri, Datuk Seri Anwar Ibrahim menegaskan tiada pimpinan Kerajaan Perpaduan terlibat dengan salah laku rasuah dalam tempoh pentadbirannya.Justeru, ia membuktikan tekad beliau dalam menghapuskan amalan berkenaan dan menolaknya sehingga ke akar umbi. "Negara kita kaya dari sudut hasil. Negara kita pernah mencatat kejayaan yang lebih baik, rosak punah kerana malapetaka rasuah. Kerja menyakau tiap kontrak, projek, semua mesti ada pulangan kepada keluarga.Percayalah saya tidak akan tolak ansur dalam usaha memerangi rasuah dan kerja sakau kepada rakyat," kata Anwar berucap semasa Program Temu Anwar, di Kedah hari ini.Kerajaan Perpaduan tidak terkecuali daripada terus menerima tohmahan tidak berasas dalam cubaan menjatuhkannya.Beliau juga tidak pernah memberi jaminan kepada sesiapa bahawa mereka akan dilepaskan daripada hukuman sekiranya didapati bersalah.Program Temu Anwar dihadiri kira-kira 5,000 mahasiswa dari Institusi Pengajian Tinggi (IPT) sekitar Kedah dan Perlis di Universiti Utara Malaysia (UUM) Sintok Kedah.

(Perdana Menteri, Datuk Seri Anwar Ibrahim menegaskan perkara itu pada ProgramTemu Anwar di Kedah hari ini)

Sementara itu, sistem kuota Melayu dan Bumiputera dalam institusi pendidikan dikekalkan.Perdana Menteri, Datuk Seri Anwar Ibrahim berkata ia bagi mengimbangi jumlah pelajar kaum itu di semua Institusi Pengajian Tinggi (IPT) dalam negara."Program begitu harus kita kekalkan supaya tidak tempang. Contoh dalam fakulti seperti perubatan, maka jumlah anak-anak Melayu itu akan sangat kurang. Keadaan tentunya akan berubah, keputusan akademik anak-anak Melayu pun ada yang baik di sini atau luar negara,"Beliau juga optimis jika sistem itu tidak dikekalkan, ia boleh mengakibatkan ketidakseimbangan pelajar Melayu khususnya dalam jurusan tertentu khususnya perubatan dan kejuruteraan.


PAS tidak buat rayuan keputusan petisyen Parlimen Kuala Terengganu

KUALA TERENGGANU, 8 Julai- Parti Islam Se-Malaysia (PAS) tidak akan mengemukakan rayuan terhadap keputusan petisyen pilihan raya bagi Parlimen Kuala Terengganu.Hal itu dimaklumkan Peguam, Wan Rohimi Wan Daud yang mewakili Datuk Ahmad Amzad Hashim, calon PAS bagi Parlimen Kuala Terengganu sewaktu pilihan raya umum yang lepas."Keputusan itu disahkan Presiden PAS, Tan Seri Abdul Hadi Awang dalam mesyuarat PAS Pusat yang berlangsung di sebuah hotel di Kuala Terengganu."PAS bersedia untuk terus diadakan Pilihan Raya Kecil (PRK) Parlimen Kuala Terengganu, serentak dengan Pilihan raya Umum Dewan Undangan Negeri ke-15 (PRU DUN ke-15) yang akan diadakan pada 12 Ogos ini," katanya kepada pemberita di sini.Pada 27 Jun lepas Mahkamah Pilihan Raya Terengganu membatalkan kemenangan Ahmad Amzad pada Pilihan Raya Umum ke-15 (PRU15).Hakim, Datuk Seri Mohd Firuz Jaffril dilaporkan berkata, pihak pempetisyen, iaitu calon Barisan Nasional (BN) Datuk Mohd Zubir Embong, berjaya membuktikan perbuatan rasuah telah berlaku dengan tujuan mempengaruhi pengundi pada PRU15.

(Pada 27 Jun lepas Mahkamah Pilihan Raya Terengganu membatalkan kemenangan Ahmad Amzad pada Pilihan Raya Umum ke-15 (PRU15))

Berita BerkaitanPRU DUN ke-15: Pas Terengganu berhati-hati dalam kempen


PPPM disaran ceburi bidang perniagaan berasaskan botol plastik

KUALA SELANGOR, 8 Julai- Permaisuri Agong, Tunku Azizah Aminah Maimunah Iskandariah menyarankan Persatuan Pandu Puteri Malaysia (PPPM) menceburi bidang perniagaan menggunakan bahan-bahan yang dikitar semula khususya daripada botol plastik.Menurut pengalaman Tunku Azizah semasa di England, baginda melihat botol plastik dicairkan bersama hampas padi dari India untuk dijadikan benang."Benang itu ditenun untuk mebuat permaidani, beg, selimut pun ada. Ia adalah barang kitar semula. Jadi, saya ingin menyatakan bahawa kalau kita semua kutip botol-botol yang ada di Malaysia, maka kita boleh buat satu perniagaan daripada usaha itu," titah baginda dalam ucapan perasmian Program Plastic Busters Beach, di sini.Program tersebut dijalankan bagi mendidik masyarakat untuk tidak membuang sampah merata-rata di kawasan pantai dan sungai.Aspek kebersihan harus dijaga bersama demi menjamin kesihatan awam dan keindahan alam semula jadi.Turut berkenan berangkat ke majlis itu, Tengku Permaisuri Selangor, Tengku Permaisuri Norashikin merangkap Penaung Diraja PPPM Cawangan Selangor, Yang Dipertua PPPM, Datuk Seri Dr. Wan Azizah Wan Ismail Seramai 1,000 ahli PPPM terlibat dalam menjayakan program itu.

(Permaisuri Agong, Tunku Azizah Aminah Maimunah Iskandariah/BERNAMA)


Kenaikan harga ubat, KKM sedia kerjasama dengan MOSTI

SEREMBAN, 8 Julai- Kementerian Kesihatan (KKM) bersedia untuk menjalinkan kerjasama dengan Kementerian Sains, Teknologi dan Inovasi (MOSTI) bagi penghasilan teknologi dan inovasi dalam usaha berhadapan dengan kenaikan harga ubat-ubatan dalam pasaran negara.Menterinya, Dr Zaliha Mustafa berkata, usaha tersebut juga mampu mengurangkan kebergantungan negara terhadap ubat-ubatan import.KKM juga masih menunggu laporan daripada pihak farmasi berhubung kenaikan harga ubat-ubatan tersebut."Kita masih menunggu laporan daripada farmasi. Setakat ini, kita tiada apa-apa jawapan lagi tentang perkara itu," katanya pada sidang media sempena Majlis Pelancaran SeDia COHORT di sini.Yang Dipertuan Besar Negeri Sembilan, Tuanku Muhriz Ibni Almarhum Tuanku Munawir berkenan berangkat merasmikan majlis berkenaan.Turut berkenan berangkat, Tunku Besar Seri Menanti, Tunku Ali Redhauddin Tuanku Muhriz yang juga merupakan Pengerusi Universiti Perubatan Antarabangsa  (IMU) Health Sendirian Berhad.Projek penyelidikan bertajuk Kohort Diabetes Seremban (SeDia) yang akan dijalankan oleh penyelidik Universiti Perubatan Antarabangsa (IMU) merupakan pengumpulan data jangka panjang untuk memahami interaksi kompleks antara gaya hidup, persekitaran, genetik dan pembangunan sosio-ekonomi bagi membangunkan strategi pencegahan dan perawatan pesakit diabetes Jenis 2 melalui pendekatan individu dan masyarakat yang lebih efektif.


Feri baharu Pulau Pinang bermula Ogos, tambang percuma sebulan

GEORGE TOWN, 8 Julai-  Empat feri baharu Pulau Pinang yang mampu menampung sehingga 250 penumpang dan 50 buah motosikal akan beroperasi 7 Ogos depan.Feri itu dapat menjimatkan masa perjalanan dengan hanya 10 minit daripada bahagian pulau ke Butterworth.Menteri Pengangkutan, Anthony Loke berkata feri tersebut juga dilengkapi dengan pelbagai ciri-ciri baharu yang lebih efisien.Antaranya kamera litar tertutup (CCTV), dua 'ramp' feri yang memudahkan motosikal untuk keluar dengan lebih cepat dan pergerakan bot yang lebih fleksibel."Feri tersebut boleh bergerak ke depan dan belakang, maksudnya ia tidak perlu berpusing balik apabila sampai ke pelabuhan."Konsepnya macam kereta api, dia ada dua enjin dan dua-dua hala boleh beroperasi."Sangat-sangat fleksibel dan boleh berpusing sehingga 360 darjah," katanya kepada pemberita ketika lawatan feri baru di Swettenham Pier Cruise Terminal (SPCT) di sini.Menurut beliau, tambang bagi kemudahan tersebut akan diumumkan kemudian dan dijamin tidak akan membebankan rakyat.Masa operasi yang ditetapkan adalah dari pukul 6.00 pagi hingga 8.30 malam.Para pengguna akan menikmati tambang percuma dalam bulan pertama pengoperasiannya.

(Para pengguna akan menikmati tambang percuma dalam bulan pertama pengoperasiannya)


Ikon Anak Muda Madani, Achey dan Artu Zero sifatkan program mampu hindar kegiatan tidak sihat

(Artu Zero dan Achey dalam Program Himpunan Anak-Anak Muda Madanidi Alor Setar, Kedah)

ALOR SETAR, 8 Julai- Ikon Anak Muda Madani yang juga artis popular tanah air, Nasir Hamzah atau Achey dan Sharif Kunal Sharif Doli atau Artu Zero berpendapat Program Himpunan Anak-Anak Muda Madani dapat membentuk golongan muda dapat dididik dengan sempurna, sekali gus terhindar daripada kegiatan tidak sihat."Insya-Allah dengan generasi yang ada ini dapat memangkin peneraju-peneraju di kemudian hari untuk Malaysia Madani pada masa akan datang," kata Achey."Sepatutnya aktiviti begini harus diteruskan tanpa mengira bangsa, yang paling penting kita 'target' (sasarkan) anak-muda sebab mereka ini penerus generasi untuk Kerajaan Madani," Artu Zero.Sementara itu, pengarah program, Datuk Zuraidi Rahim berkata, program berkenaan mempunyai matlamat jelas khususnya membantu anak- anak muda yang masih lagi terbelenggu daripada segi pekerjaan dan membentuk mereka untuk menjadi insan berguna pada masa hadapan menerusi kepimpinan Kerajaan Madani."Hari ini kita buat program konvoi dulu, selepas itu kita akan adakan program kepada masyarakat untuk membantu dan bergotong royong membantu masyarakat anak-anak miskin, membantu masyarakat yang terlantar dalam soal kesihatan, membantu masyarakat yang mempunyai kesukaran dalam hidup, dalam soal rumah dan sebagainya serta kita akan bantu mereka baik pulih secara terus. Inilah anak-anak muda Madani yang kita akan bangunkan bersama dengan kita, bersama dengan perdana menteri," katanya di sini.Perdana Menteri, Datuk Seri Anwar Ibrahim dalam lawatan kerja di Kedah juga sempat meluangkan masa menyantuni anak-anak muda dalam program itu di sini.Ketibaan beliau disambut lebih 3,500 anak-anak muda.Selepas program tersebut, Anwar hadir dalam program Temu Anwar di Universiti Utara Malaysia (UUM) di Sintok dan juga Majlis Pecah Tanah Masjid Changlun yang baharu di Changlun.

(Ketibaan Anwar Ibrahim disambut Zuraidi Rahim serta lebih 3,500 anak muda padaProgram Himpunan Anak-Anak Muda Madani di Alor Setar, Kedah


Kemudahan JENDELA, hubungkan orang asli dengan dunia luar

GUA MUSANG, 8 Julai- Lebih 1,000 penduduk orang asli yang tinggal di kawasan pedalaman di Pos Simpor, Gua Musang, Kelantan bersyukur kerana menerima manfaat jalur lebar atau internet yang disediakan kerajaan.Kemudahan Pelan Jalinan Digital Negara (JENDELA) yang dilaksanakan agensi Suruhanjaya Komunikasi dan Multimedia Malaysia (MCMC) membantu mereka berhubung dengan dunia luar meskipun tinggal jauh di pedalaman.Pengerusi Jawatankuasa Pembangunan dan Keselamatan Kampung Orang Asli (JPKKOA) Pos Simpor, Dendi Johari berkata penduduk orang asli bersyukur dan berterima kasih kepada kerajaan atas inisiatif jaringan perhubungan kepada penduduk yang tinggal hampir 100 kilometer dari bandar Gua Musang.Katanya, selain dapat mengikuti perkembangan semasa, mereka juga dapat membuat aduan mengenai masalah yang berlaku di kawasan perkampungan mereka. "Jaringan internet ini memudahkan penduduk kampung untuk berinteraksi dengan keluarga mereka. Ia juga boleh membantu ketika waktu kecemasan. Kita mengucapkan terima kasih kepada kerajaan kerana mengambil perhatian dan juga melaksanakan pembangunan. Kita juga mengharapkan lebih banyak pembangunan dilaksanakan," katanya kepada pemberita di sini.Penduduk kampung orang asli, Suli Mohd Daud dan Shera Chele ketika ditemui pemberita bersyukur dengan adanya internet kerana ia memudahkan mereka berkomunikasi dengan keluarga mereka."Mestilah bersyukur kerana senang berkomunikasi dengan keluarga dan orang luar. Kita juga dapat menggunakan WhatsApp, TikTok dan macam-macam lagi," kata Suli Mohd Daud."Perasaan saya sangat gembira dan bersyukur. Internet memudahkan urusan termasuk pembelajaran anak-anak," kata Shiera Chele.Sebelum ini, Menteri Komunikasi dan Digital Fahmi Fadzil berkata kerajaan melalui kementeriannya akan terus berusaha mempercepatkan perluasan capaian, serta meningkatkan kelajuan internet di seluruh negara.Katanya, kerajaan sentiasa memberi tumpuan kepada pembangunan dan peningkatan kemudahan digital di luar bandar dan pedalaman bagi memastikan kesamarataan akses kepada teknologi dan internet di seluruh negara.Ujarnya, pada masa ini, hanya kira-kira tiga peratus kawasan berpenduduk di seluruh negara masih tidak mempunyai capaian internet.

(Katanya, selain dapat mengikuti perkembangan semasa, mereka juga dapat membuat aduan mengenai masalah yang berlaku di kawasan perkampungan mereka)


CUEPACS cadang lapan penambahbaikan skim gaji penjawat awam

KUALA LUMPUR, 8 Julai - Kongres Kesatuan Pekerja-Pekerja Di Dalam Perkhidmatan Awam (CUEPACS) mencadangkan sebanyak lapan penambahbaikan skim gaji untuk penjawat awam.Presidennya, Datuk Adnan Mat berkata, skim gaji penjawat awam sedia ada ketika ini berada di tahap yang rendah dan perlu disemak dengan segera. Antara yang dicadangkan dalam kajian skim baharu itu adalah Kenaikan Gaji Tahunan (KGT) untuk penjawat awam perlu ditambah baik kepada RM180 setahun, kenaikan pangkat kumpulan pelaksana berasaskan tempoh perkhidmatan daripada 13 tahun kepada 10 tahun dan lapan tahun bagi kenaikan kali kedua."Gred minimum perkhidmatan awam bermula gred 19, peningkatan gred untuk Skim Perkhidmatan Pembantu Tadbir (PTPO) dan Pembantu Tadbir Kewangan ke Gred 29, sistem saraan hendaklah dikaji setiap 5 tahun, menaikkan elaun bantuan sara hidup (COLA), imbuhan tetap perumahan juga perlu ditambah kepada RM450 daripada RM300 serta memperkenalkan elaun bandaraya sebanyak RM500," katanya menerusi kenyataan hari ini.Datuk Adnan berkata, CUEPACS menghargai atas kesungguhan Perdana Menteri Datuk Seri Anwar Ibrahim untuk mengkaji semula skim gaji perkhidmatan awam yang akan dibangkitkan pada Mesyuarat Jemaah Menteri minggu hadapan.

Katanya, syor seumpama itu sebenarnya sudah lama dibangkitkan oleh CUEPACS menerusi rundingan dari semasa ke semasa bersama pimpinan terdahulu termasuk Anwar."Sebelum ini pun Perdana Menteri telah meminta Jabatan Perkhidmatan Awam (JPA) meneruskan perbincangan bersama CUEPACS mengenai isu gaji dan upah penjawat awam serta hal berkaitan peningkatan kos sara hidup."Permintaan penjawat awam untuk kerajaan menilai semula kadar gaji dan upah perkhidmatan awam sememangnya berasas berikutan kos sara hidup yang meningkat dengan begitu drastik."Apatah lagi sistem saraan perkhidmatan sedia ada ketika ini masih berdasarkan Sistem Saraan Malaysia pada 2002 yang hanya ditambah baik apabila Sistem Saraan Baharu Perkhidmatan Awam yang diperkenal pada 2012," jelasnya.

Semalam, Perdana Menteri berkata kerajaan bersetuju untuk mengkaji semula skim gaji perkhidmatan awam.Anwar berkata, syor penelitian semula skim gaji penjawat awam itu dibuat selepas mempertimbangkan tiada kenaikan diberikan bagi suatu jangka masa yang agak lama.Oleh itu, beliau berharap jemaah menteri memberi kelulusan segera atas cadangan untuk pasukan yang akan mengkaji semula skim gaji perkhidmatan awam.Di samping itu, beliau berharap tempoh masa tersebut tidak terlalu panjang agar ia relevan dengan situasi persekitaran ekonomi semasa yang sentiasa berubah."CUEPACS juga bersedia untuk bersama-sama dengan pasukan ini bagi memberikan pandangan yang wajar daripada sudut pandang warga pekerja. "Ia bagi memastikan syor yang dikemukakan nanti diterima oleh penjawat awam yang merupakan penerima manfaat," katanya.

BERITA BERKAITAN:Kerajaan setuju skim gaji penjawat awam dinilai semula - PM AnwarKenaikan skim gaji penjawat awam jadi keutamaan bila pendapatan negara meningkat


Bayi lemas dihanyutkan arus deras di Sungai Lubuk Pedati

(Mangsa lemas, Adryan Mikhael Mohamad Afiq di Sungai Lubuk Pedati, Kedah/PDRM & orang awam)

BALING, 8 Julai- Seorang bayi lelaki berusia setahun tujuh bulan ditemukan lemas selepas dihanyutkan arus deras di Sungai Lubuk Pedati, di sini, Kedah.Ketua Polis Daerah, Supritendan Shamsudin Mamat berkata, pihaknya menerima panggilan kecemasan berhubung kejadian kira-kira pukul 12.27 tengah hari tadi.Operasi mencari dan menyelamat (SAR) turut melibatkan pihak Jabatan Bomba dan Penyelamat Malaysia (JBPM) dan Angkatan Pertahanan Awam Malaysia (APM).Mayat mangsa dikenali sebagai Adryan Mikhael Mohamad Afiq ditemui terapung di Kampung Sungai Limau pada pukul 12.45 tengah hari dan disahkan meninggal dunia.Berdasarkan siasatan awal, mangsa bersama ayahnya, 30, dikatakan tergelincir dan mangsa terlepas daripada genggaman bapanya sebelum hilang dibawa arus.Mayat mangsa dibawa ke Balai Polis Baling untuk proses dokumentasi dan dibawa ke Hospital untuk tujuan bedah siasat.


Temu Anwar: PM jawab persoalan anak muda

SINTOK, 8 Julai- Kira-kira 5,000 pelajar dari universiti, politeknik dan sekolah menengah sekitar Kedah dan Perlis serta orang awam hadir ke ‘Temu Anwar @ Kedah’.Program yang dikendalikan pengacara dan juga pelakon, Fikry Ibrahim selaku moderator itu diadakan di Dewan Muadzam Shah, Universiti Utara Malaysia (UUM).Temu Anwar merupakan program dialog yang menjadi wadah kepada Perdana Menteri, Datuk Seri Anwar Ibrahim untuk berinteraksi dengan setiap lapisan masyarakat terutama golongan belia untuk mengutarakan persoalan secara langsung kepada beliau.Menerusi Temu Anwar ini, beliau menyantuni ribuan anak muda khususnya pelajar Institusi Pengajian Tinggi Awam (IPTA) bagi menjawab pelbagai soalan secara santai dan terbuka. Antaranya isu semasa berkaitan peluang pekerjaan, kesihatan, pendidikan, pengangkutan dan ekonomi.Temu Anwar juga dapat memberi harapan baharu dan kepentingan terutamanya kepada anak-anak muda yang bukan hanya membincangkan isu-isu ekonomi masyarakat sahaja, sebaliknya untuk dipertimbangkan supaya dilaksanakan dengan jayanya demi kepentingan anak-anak muda dan komuniti Malaysia.Pada program sama, perdana menteri turut menyaksikan penyerahan replika cek sumbangan Bank Islam Malaysia Berhad (BIMB) berjumlah RM350,000 dan juga penyerahan Zakat Pendidikan BIMB berjumlah RM50,000 oleh Ketua Pegawai Eksekutif BIMB, Mohd Muazzam Mohamed kepada Naib Canselor UUM, Profesor Dr. Mohd Foad Sakdan.Program yang berlangsung selama satu jam itu disiarkan secara langsung di saluran Radio Televisyen Malaysia (RTM).Temu Anwar telah diadakan di beberapa lokasi seperti Universiti Malaysia Sabah (UMS), Universiti Sains Malaysia (USM), Universiti Sains Islam Malaysia (USIM) dan Universiti Malaysia Kelantan (UMK).


MOT mohon RM10 juta untuk program MyLesen B2 tahun hadapan

BALIK PULAU, 8 Julai - Kementerian Pengangkutan (MOT) berhasrat untuk memperluaskan jumlah penerima bantuan di bawah program MyLesen B2, tahun hadapan.Menteri Pengangkutan, Anthony Loke berkata untuk itu pihaknya akan mengadakan rundingan bersama Kementerian Kewangan (MOF) bagi memohon peruntukan sebanyak RM10 juta berbanding RM2.7 juta yang diterima tahun ini bagi tujuan tersebut.Katanya, peruntukan itu mampu memberi manfaat kepada lebih 30,000 orang menerusi program tersebut.

“Inisiatif ini bertepatan dengan usaha kerajaan untuk mendidik masyarakat akan kesedaran terhadap pematuhan peraturan-peraturan jalan raya dan pembudayaan keselamatan jalan raya dalam kalangan belia."Memang dari segi jumlahnya kita tidak dapat menampung ramai, peruntukan itu hanya cukup untuk 9,000 orang sahaja dan untuk tahun depan kita akan tambah bilangan yang boleh kita berikan melalui program ini ," katanya kepada pemberita selepas majlis penyerahan lesen memandu di bawah Program MyLesen B2 peringkat negeri Pulau Pinang, di sini.Tambah Loke, program MyLesen B2 itu juga merupakan komitmen dan usaha cakna Kerajaan Perpaduan untuk membantu golongan B40 mempertingkatkan taraf sosioekonomi dan pendapatan isi rumah, selain melalui peluang pekerjaan dalam sektor ekonomi gig."Kerajaan berharap inisiatif itu dapat membantu golongan B40 untuk mendapatkan lesen memandu kelas B2 dan melahirkan pemandu kenderaan bermotor yang kompeten serta selamat," katanya.


Pembacaan berupaya asah minda masyarakat - Aminuddin

SEREMBAN, 8 Julai- Kerajaan Negeri Sembilan komited dalam menyokong usaha ke arah memupuk minat membaca dalam kalangan masyarakat Malaysia.Menteri Besar Negeri Sembilan, Datuk Seri Aminuddin Harun berkata menerusi pembacaan berupaya mengasah minda masyarakat sekali gus membentuk pemikiran mereka.Beliau menyeru supaya dapat melahirkan masyarakat berilmu dan membangunkan modal insan berkualiti menerusi sifat suka membaca."Kerajaan Negeri Sembilan akan terus menyokong Pesta Buku Negeri Sembilan, aktiviti galakan membaca, serta sebarang aktiviti penerbitan buku sebagai perusahaan pendidikan dan budaya bagi memperkukuh budaya membaca terutama di Negeri Sembilan," katanya kepada pemberita ketika ditemui selepas Majlis Perasmian Pesta Buku Negeri Sembilan Darul Khusus Tahun 2023 di sini.Katanya, penganjuran pesta buku itu diharap dapat menjadi platform untuk mengumpulkan penulis supaya dapat bekerjasama dalam menghasilkan karya berkualiti.


Sultan Nazrin berkenan rasmi Galeri Rumah LAT

BATU GAJAH, 8 Julai - Galeri Rumah Lat dirasmikan dalam majlis penuh bermakna hari ini setelah ia tertangguh selama beberapa tahun.Sultan Perak, Sultan Nazrin Shah berkenan merasmikan galeri kartunis terulung negara Lat atau nama sebenarnya, Datuk Mohd Nor Khalid.Turut berangkat sama, Raja Permaisuri Perak Tuanku Zara Salim.Ketibaan baginda berdua pada kira-kira 10 pagi disambut Menteri Besar, Datuk Seri Saarani Mohamad dan Lat.Hadir sama, Setiausaha Kerajaan Negeri Datuk Ahmad Suaidi Abdul Rahim merangkap Pengerusi Lembaga Pengarah, Lembaga Muzium Negeri Perak dan barisan exco kerajaan negeri.Sultan Nazrin seterusnya berkenan melakukan gimik perasmian dan menandatangani plak perasmian sebelum melakukan lawatan ke Galeri Rumah Lat.Terdahulu, Saarani dalam sembah ucapannya berkata Galeri Rumah Lat dibina dengan kos berjumlah RM3.81 juta, dibiayai oleh Kementerian Pelancongan, Seni dan Budaya dan siap ia sepenuhnya pada Januari 2022.Manakala kerja-kerja pengisian pameran pula disiapkan pada 30 Jun lepas dengan kos bernilai RM700,000 dengan pembiayaan menggunakan wang sumbangan kementerian."Kerajaan negeri pula bertindak menampung seluruh kos operasi galeri dari segi fizikal, selanggara dan perjawatan."Ia sejajar dengan Sasaran Agenda Perak Sejahtera 2030 yang antara lainnya menekankan Sejahtera Sosial bagi memupuk dan mengekalkan Seni Budaya dan Warisan."Usaha Kerajaan Negeri mengangkat usaha-usaha kreatif anak-anak kelahiran Perak akan menghasilkan ramai lagi tokoh-tokoh dalam bidang berkaitan pada masa akan datang" katanya.Sementara itu, dalam majlis yang sama, Sultan Nazrin berkenan mengumumkan Lat sebagai Seniman Diraja.Baginda bertitah pengumuman itu bagi mengiktiraf peranan dan sumbangan besar oleh seniman agung itu memperkenalkan Malaysia di pentas antarabangsa dan mengharumkan nama negara.Baginda turut bertitah khazanah yang dipamerkan di Galeri Rumah Lat diharapkan akan menjadi sumber inspirasi kepada rakyat terutama anak muda Malaysia.Ujar baginda legasi seniman agung itu harus diperturunkan kepada generasi muda sebagai pewaris seterusnya dan menjadi sumber khazanah yang amat bernilai buat rakyat. "Semoga Galeri Rumah Lat, kekal sebagai satu simbol pencapaian hebat seorang seniman yang Allah SWT telah mengurniakan bakat tersangat istimewa dan luar biasa."Melalui lakaran yang santai dan bersahaja, Lat berjaya mengetengahkan pemerhatian yang tajam mengenai kehidupan masyarakat majmuk yang hidup dalam harmoni ," titah baginda.

(Sultan Nazrin melakukan lawatan ke Galeri Rumah Lat diiringi Datuk Mohd Nor Khalid (Lat)/ BERNAMA)

Galeri Rumah Lat mempamerkan sejarah hidup, liku-liku perjalanan seorang anak seni, merakamkan pelbagai pencapaian dan pengiktirafan yang dicapai oleh seorang ‘kampung boy’ yang berhijrah menjadi ‘town boy’ dan kini bertaraf seniman ternama di peringkat antarabangsa.Lat menunjukkan minat mendalam terhadap lukisan-lukisan komik dan kartun yang tersiar dalam akhbar-akhbar Utusan Melayu dan Utusan Zaman sejak kecil dan diberikan dorongan oleh keluarganya.Antara karya awal beliau ialah 'Tua Keladi' yang disiarkan dalam Majalah Filem yang diterbitkan di Singapura pada 1966 dan 'Keluarga Si Mamat' yang pertama kali disiarkan pada 1968 dalam Berita Minggu dan siri itu diterbitkan oleh akhbar berkenaan selama 26 tahun.


11 individu nyaris maut, tiga buah rumah terbakar

(Tiga buah rumah 90 peratus musnah dalam kebakaran awal pagi tadi/FOTO Bomba)

KANGAR, 8 Julai - 11 individu nyaris maut dalam kejadian kebakaran melibatkan tiga buah rumah yang bersebelahan antara satu sama lain di Taman Bukit Kaya Kangar, di sini, awal pagi tadi.Salah sebuah rumah yang dijadikan kopitiam turut musnah dalam kebakaran itu termasuk sebuah kereta dan motosikal.Ketua Balai Bomba dan Penyelamat Kangar, Penolong Kanan Penguasa Bomba Halid Hassan berkata, pihaknya menerima panggilan kecemasan mengenai kebakaran itu pada 6.31 pagi."Tiga buah jentera berserta kenderaan utiliti dari Balai Bomba dan Penyelamat Kangar dan Kuala Perlis serta Pasukan Bomba Sukarela Kuala Perlis bersama 21 anggota bergegas ke lokasi kebakaran."Kebakaran yang memusnahkan keseluruhan kediaman berkenaan berjaya dikawal 8.00 pagi tadi dan operasi tamat sepenuhnya kira-kira jam 9.00 pagi," katanya menerusi kenyataan hari ini.

Dalam kejadian itu, tiga buah rumah setingkat kelas A berkeluasan 44 x 90 kaki persegi itu musnah 90 peratus dalam kebakaran.Menurutnya, tiada mangsa yang cedera dan pihak forensik sedang mengumpulkan bukti bagi mengenal pasti punca sebenar kebakaran.Sementara itu, Ahli Dewan Undangan Negeri (ADUN) Indera Kayangan, Gan Ay Ling turut berada dilokasi kebakaran dan jumlah mangsa yang terlibat sedang dikemaskini bagi agihan bantuan.


Pusat Informasi Belia dilancar sebagai pusat maklumat, platform belia OKU ceburi bidang sukan

(Timbalan Menteri Belia dan Sukan, Adam Adli merasmikan Pusat Informasi Belia di Kangar)

KANGAR, 8 Julai- Jabatan Belia dan Sukan Perlis melancarkan Pusat Informasi Belia sebagai pusat pengumpulan data bagi membolehkan belia di negeri itu mendapatkan maklumat.Pusat Informasi berkenaan turut menjadi salah satu platform buat belia OKU menceburi bidang sukan.Menurut Pengarah Projeknya, Fauzi Abdul Salleh, pusat informasi berkenaan turut bertindak sebagai penyalur maklumat kepada peserta termasuk peluang kerjaya, data belia serta persatuan sukan yang berdaftar di Perlis."Kita bukan saja menyediakan pusat informasi tapi kalau belia -belia di luar sana yang ingin mendekati dengan Jabatan Belia Sukan, mereka boleh datang berjumpa dengan pegawai untuk dapatkan maklumat secara terus.Kalau nak jadi atlet paralimpik kita boleh uruskan, kita boleh hantar pada Persatuan Pestron negeri Perlis, jadi di sana kita akan cuba buat i Talent, iaitu satu program untuk cungkil bakat bakat baru atlet OKU," katanya.

Beliau berkata demikian kepada media pada majlis perasmian pusat berkenaan di Jabatan Belia dan Sukan Kangar, Perlis.Hadir sama, Timbalan Menteri Belia dan Sukan, Adam Adli Abd Halim yang merasmikan majlis.Pusat berkenaan turut menyediakan pelbagai fasiliti sukan seperti gusti lengan, catur, Karom dan e- Sukan.


MOT, KKD bincang pelaburan kabel dasar laut

KUALA LUMPUR, 8 Julai - Kementerian Pengangkutan (MOT) dan Kementerian Komunikasi dan Digital (KKD) telah mengadakan perbincangan bersama beberapa komuniti teknologi dan telekomunikasi menerusi bengkel polisi.Menteri Pengangkutan, Anthony Loke berkata perbincangan turut meliputi kabel dasar laut yang menghubungkan Malaysia dengan dunia.

"Pelaburan daripada syarikat tempatan dan antarabangsa terhadap kabel dasar laut akan merancakkan lagi daya saing ekonomi kita dan membuka lebih banyak ruang pekerjaan berpendapatan tinggi."Pelabur mahukan polisi yang jelas, pasti dan serasi dengan perubahan zaman," kata Loke menerusi hantaran di Facebooknya, hari ini.Bengkel polisi yang dianjurkan secara bersama oleh Perbadanan Ekonomi Digital Malaysia (MDEC) dan Malaysia Internet Exchange (MyIX) pada Jumaat itu turut dihadiri Menteri Komunikasi dan Digital, Fahmi Fadzil. Tambah Loke, Kementerian Pengangkutan berazam untuk bertindak sebagai penggerak ekonomi untuk Malaysia membawa masuk pelaburan yang lebih strategik.


Lelaki maut rentung rumah terbakar

PUCHONG, 8 Julai - Seorang lelaki maut akibat rentung dalam kejadian kebakaran rumah di Lorong 6, Kg Seri Puchong, di sini awal pagi tadi.Pengarah Jabatan Bomba dan Penyelamat Malaysia, JBPM Selangor, Wan Md Razali Wan Ismail berkata, pihaknya menerima panggilan kecemasan berhubung kejadian pada 2.30 pagi."Sepasukan anggota bersama lima jentera dari Balai Bomba dan Penyelamat (BBP) Puchong, BBP Cyberjaya dan BBP Seksyen 7 dikejarkan ke lokasi kejadian.“Sebaik tiba di lokasi kejadian, kami mendapati sebuah rumah di atas tanah lot telah terbakar 90 peratus.“Anggota berjaya mengawal kebakaran pada pukul 3.11 pagi,” katanya dalam kenyataan hari ini.Katanya, lelaki berusia 37 tahun ditemui rentung dalam kejadian itu dan punca kebakaran masih dalam siasatan.


Melupuskan pinjaman peneroka beri implikasi positif ke arah membentuk warga Felda

SINTOK, 8 Julai- Lupus hutang berjumlah RM8.3 bilion kepada warga peneroka dapat memberi implikasi positif ke arah membentuk warga Felda yang madani dan sejahtera.Pengarah Ghazali Shafie Executive Enhancement Programme (GSEEP),Universiti Utara Malaysia (UUM), Dr Kamarul Azman Khamis berkata, beberapa inisiatif dan penambahbaikkan lain yang diumumkan juga menunjukkan kerajaan Perpaduan sentiasa cakna dengan kehidupan dan kebajikan rakyat di segenap lapisan."Ini juga merupakan sedikit kelegaan, kelegaan yang begitu banyak kepada peneroka-peneroka Felda khususnya dalam keadaan ekonomi yang tidak menentu, harga sawit dan getah naik turun, dan ini juga merupakan satu pendekatan yang cukup baik, kecaknaan dan keprihatinan kepada masyarakat khususnya kepada peneroka Felda. "Kalau kita melihat rata-rata peneroka Felda berterima kasih, bersyukur kerana apabila lunasnya hutang Felda ini, maka mengurangkan beban mereka, dapat melunaskan hutang-hutang mereka. Ini juga sedikit sebanyak dapat membantu mereka dalam menjalani kehidupan seharian khususnya di dalam berbelanja secara berhemah," katanya di Sintok, Kedah.

(Pengarah Ghazali Shafie Executive Enhancement Programme (GSEEP) UUM, Dr Kamarul Azman Khamis)

Semalam pada majlis sambutan Hari Peneroka Felda 2023, kerajaan meluluskan dana sehingga RM1 bilion setahun bagi tempoh 10 tahun mulai tahun ini untuk menjamin kelangsungan Felda dan menyatakan komitmen Kerajaan Perpaduan untuk melupuskan pinjaman peneroka.


Remaja maut motosikal rempuh penghadang jalan

SUNGAI PETANI, 8 Julai - Seorang remaja maut selepas motosikal yang ditungganginya terbabas, awal pagi tadi.Kemalangan berlaku di Kilometer 101.2, Lebuhraya Utara Selatan arah utara kira-kira pukul 1.50 pagi.Ketua Polis Daerah Kuala Muda, Asisten Komisioner Zaidy Che Hassan berkata mangsa dipercayai menunggang motosikal dengan laju di lorong kanan lebuh raya sebelum terbabas dan merempuh pembahagi jalan.

"Mangsa, Mohamad Adam Ikmal Mohd Noor berusia 17 tahun berasal dari Kepala Batas, Pulau Pinang dalam perjalanan dari arah Plaza Tol Sungai Petani Selatan menuju ke Plaza Tol Sungai Petani Utara."Akibat kemalangan itu, mangsa yang mengalami kecederaan serius di kepala disahkan meninggal dunia di tempat kejadian," katanya menerusi kenyataan, hari ini.Katanya, kes disiasat dibawah Seksyen 419(1) Akta Pengangkutan Jalan 1987.


MAQIS Kedah rampas minuman yogurt tidak patuh syarat permit import

BUKIT KAYU HITAM, 8 Julai - Jabatan Perkhidmatan Kuarantin dan Pemeriksaan Malaysia (MAQIS) Kedah menggagalkan cubaan membawa masuk minuman yogurt berperisa yang tidak mematuhi syarat permit import di Kompleks ICQS, di sini.Ketua Pintu Masuk Bukit Kayu Hitam, Mohd Sukor Shafie berkata hasil pemeriksaan yang dilakukan pegawai MAQIS di laluan kargo import mendapati sebanyak 18,632.4 liter minuman yogurt berperisa dianggarkan bernilai RM67,573 cuba dibawa masuk.

"Pemeriksaan dilakukan mendapati minuman itu tidak mematuhi syarat import iaitu gagal mengemukakan Sijil Kesihatan Veterinar. Kegagalan mengemukakan maklumat itu adalah kesalahan di bawah Seksyen 15(1), Akta Perkhidmatan Kuarantin dan Pemeriksaan Malaysia 2011 [Akta 728]."Jika sabit kesalahan boleh didenda tidak melebihi RM100,000 atau dipenjara tidak melebihi enam tahun atau kedua-duanya sekali mengikut Seksyen 15(2) akta sama," kata Mohd Shukor menerusi kenyataan.Beliau berkata, MAQIS terus komited menjaga biosekuriti makanan negara dan memastikan aspek kesihatan manusia, binatang, tumbuhan, ikan dan keselamatan makanan dipatuhi."Pada masa sama, kita tidak leka dalam memastikan tumbuhan, binatang, karkas, ikan, keluaran pertanian, tanih atau mikroorganisma dan makanan diimport dan dieksport bebas daripada ancaman perosak, penyakit, bahan cemar," katanya.


Tragedi kepala air: Pencarian mangsa terakhir fokus di sektor A

CHUKAI, 8 Julai- Operasi mencari dan menyelamat (SAR) mangsa terakhir tragedi kepala air Jeram Air Putih, Putri Nor Fatin Karim, 14, diteruskan hari ini dengan penumpuan di sektor A kawasan pencarian.Ketua Zon 2 Jabatan Bomba dan Penyelamat Malaysia (JBPM) Terengganu Penguasa Kanan II Azman Alias berkata pencarian di sektor B dan C turut akan dilakukan, namun dengan skala yang lebih kecil. "Kaedah pencarian tertumpu di lokasi-lokasi yang kita sudah kenal pasti semalam, di tempat mangsa-mangsa sebelum ini dijumpai dan kita akan lebihkan pencarian di kawasan berhampiran. "Susulan pemantauan semalam, kami dapati banyak beting baru yang wujud di jeram dan kawasan tersebut akan digali serta pencarian dibantu empat anjing pengesan K9," katanya yang ditemui di sini hari ini.

(Anggota penyelamat membawa anjing pengesan dari Unit Pengesan K9 JBPM iaitu Frankie dalam operasi mencari dan menyelamat (SAR) mangsa tragedi kepala air di Jeram Air Putih/ BERNAMA)

Azman berkata operasi melibatkan 250 anggota pada hari ini juga akan melakukan pencarian semula secara terperinci di kawasan yang dicakupi sebelum ini. "Pencarian termasuk di kawasan timbunan kayu yang baru wujud ekoran perubahan cuaca dan hujan dari semasa ke semasa,” katanya. Jenazah sembilan mangsa yang ditemukan susulan tragedi kepala air di jeram berkenaan pada Sabtu lepas telah selamat dikebumikan iaitu lapan di Felda Lepar Hilir 3, Kuantan, Pahang pada Selasa dan Rabu, manakala seorang lagi dikebumikan pada 7 pagi tadi di Batu Pahat, Johor. - BERNAMA


Niaga hadapan emas dijangka diniagakan rendah minggu depan

KUALA LUMPUR, 8 Julai - Kontrak niaga hadapan emas di Bursa Malaysia Derivatives dijangka diniagakan rendah minggu depan berikutan pengukuhan dolar AS.Pengarah Urusan SPI Asset Management, Stephen Innes menjangka pasaran emas fizikal akan terus bergelut berikutan data ekonomi di Amerika Syarikat yang lebih baik daripada jangkaan terus menyokong dolar.“Bagaimanapun, berdasarkan pandangan saya mengenai ekonomi AS, kami berpendapat emas akan diniagakan dalam julat antara US$1,900 dan US$1,925 setiap troy auns minggu depan,” katanya kepada Bernama.

Bagi minggu baru berakhir, niaga hadapan emas domestik diniagakan tinggi dengan sejumlah 126 lot dicatatkan pada minggu tersebut berbanding 103 lot pada minggu sebelumnya manakala kepentingan terbuka sebanyak 82 kontrak.Pada asas mingguan, kontrak bulan semerta Julai 2023 meningkat kepada US$1,920.80 setiap troy auns daripada US$1,910.50 setiap troy auns manakala Ogos 2023 naik kepada US$1,928.10 setiap troy auns daripada US$1,915.50 setiap troy auns sebelum ini.Kontrak bagi September 2023, Oktober 2023, Disember 2023 dan Februari 2023, masing-masing ditutup pada US$1,939.30 setiap troy auns daripada US$1,915.50 setiap troy auns minggu lepas.Harga emas fizikal sebanyak US$1,908.80 setiap troy auns seperti yang diterbitkan oleh London Bullion Market Association pada 6 Julai.-BERNAMA


Waris mangsa kesembilan tragedi kepala air terima sumbangan ADUN Semerah

(Mohd Fared menyerahkan sumbangan kepada abang mangsa, Shahrizal Saliman)

BATU PAHAT, 8 Julai- Waris mangsa kesembilan, Muhammad Fikri Saliman, yang terlibat dengan tragedi kepala air Jeram Putih, Kemaman, Terengganu hari ini menerima sumbangan daripada ADUN Semerah merangkap Exco Hal Ehwal Agama Johor, Mohd Fared Mohd Khaled.Beliau berkata, bantuan itu turut melibatkan sumbangan daripada Majlis Agama Islam Negeri Johor."Nanti kita akan berurusan dengan pihak penghulu kampung dan juga keluarga jumlah yang sebenarnya tapi Alhamdulillah hingga kini jumlah yang telah disumbangkan mencukupi dan dapat membiayai urusan-urusan awal sehingga ia semua telah selesai. Saya dah maklum tadi pusat khidmat saya sendiri dan Majlis Agama Islam Johor akan membuat tanggungan sepenuhnya," katanya.

(ADUN Semerah merangkap Exco Hal Ehwal Agama Johor, Mohd Fared Mohd Khaled)

Tambahnya, beliau juga turut menzahirkan penghargaan terima kasih kepada semua pihak yang terlibat dalam membantu pencarian sehingga proses pengebumian selesai.Allahyarham Muhammad Fikri 24 tahun merupakan tunang kepada Putri Balqis Izzati Abdul Rahman ditemukan terdampar di beting pasir kira-kira dua kilometer dari lokasi kejadian pukul 9.20 pagi semalam selepas hampir seminggu dihanyutkan arus deras kepala air. Pada Sabtu (1 Julai) lalu, dalam kejadian kira-kira pukul 5 hingga 6 petang, sembilan sekeluarga dari Felda Lepar Hilir, Pahang dan Muhammad Fikri, bakal menantu ahli keluarga itu dari Batu Pahat, Johor dihanyutkan kepala air akibat hujan lebat.


Penumpang jatuh atas landasan kereta api di Woodlands, telah dibawa ke hospital

KUALA LUMPUR, 8 Julai- Seorang penumpang yang terjatuh ke atas landasan di pusat pemeriksaan kereta api Woodlands di Singapura telah dihantar ke hospital berhampiran untuk pemeriksaan dan rawatan.Insiden berlaku pada Rabu, pukul 5.35 pagi.Keretapi Tanah Melayu Berhad (KTMB) dalam satu kenyataan memaklumkan penumpang itu telah di selamatkan oleh kru KTMB dan pegawai daripada Penguasa Imigresen dan Pusat Pemeriksaan Singapura (ICA).“Siasatan kami mendapati kejadian itu terjadi ketika penumpang tersebut cuba untuk turun daripada kereta api Shutle Tebrau sebelum ia berhenti sepenuhnya.“Sebagai langkah keselamatan, kesemua penumpang perlu terus duduk sehingga kereta api berhenti sepenuhnya. KTMB kesal dengan kejadian tersebut. Keselamatan penumpang sentiasa menjadi keutamaan. "Kami akan terus berusaha untuk mempertingkatkan perkhidmatan kami dan memastikan perjalanan yang selamat dan selesa untuk kesemua penumpang,” menurut kenyataan itu.Semenatara itu, para penumpang turut dinasihatkan untuk sentiasa mematuhi notis keselamatan yang diletakkan pada setiap pintu gelangsar kereta api dan juga stesen.KTMB memaklumkan bahawa kereta api Shuttle Tebrau mematuhi standard keselamatan.Setiap koc dilengkapi dengan pintu yang boleh dibuka secara manual atau dikunci daripada dalam sebagai satu daripada ciri keselamatan untuk penumpang keluar daripada koc pada waktu kecemasan.

(Pusat pemeriksaan kereta api Woodlands di Singapura)


Tragedi kepala air: Jenazah kesembilan Muhammad Fikri selamat disemadikan

BATU PAHAT, 8 Julai - Jenazah Muhammad Fikri Saliman, 24 tahun, mangsa kesembilan tragedi kepala air di Jeram Air Putih, Kemaman, Terengganu selamat disemadikan di Tanah Perkuburan Islam Kampung Parit Kuda Laut, Semerah, di sini, 7 pagi tadi.Terdahulu, jenazah Muhammad Fikri dibawa menaiki van jenazah dari Hospital Sultanah Nur Zahirah, Kuala Terengganu dan tiba di Masjid Sri Pengkalan, Kampung Parit Kuda, Batu Pahat kira-kira 6 pagi tadi untuk disembahyangkan.Suasana pilu menyelubungi perkarangan tanah perkuburan yang turut dihadiri keluarga terdekat, penduduk kampung dan kenalan Allahyarham.

Mayat Muhammad Fikri yang merupakan tunang kepada Putri Balqis Izzati Abdul Rahman ditemukan terdampar di beting pasir kira-kira dua kilometer dari lokasi kejadian pukul 9.20 pagi semalam selepas hampir seminggu dihanyutkan arus deras kepala air. Pada Sabtu (1 Julai) lalu, dalam kejadian kira-kira pukul 5 hingga 6 petang, sembilan sekeluarga dari Felda Lepar Hilir, Pahang dan Muhammad Fikri, bakal menantu ahli keluarga itu dari Batu Pahat, Johor dihanyutkan kepala air akibat hujan lebat.Pada hari keenam operasi mencari dan menyelamat, sembilan mangsa telah ditemukan termasuk Muhammad Fikri. Lapan mangsa lain yang ditemukan sejak Ahad iaitu Karim Abdullah, 39, dan isterinya, Azizah Eiyi, 40, serta empat anak mereka iaitu Muhammad Zulqarnain Haikal Karim, 11, Putri Nurerina Natasya,10, Muhammad Haziq Ziqree Karim,6 dan Putri Aryana Umaira Karim, 4. Sementara itu, Putri Balqis Izzati Abdul Rahman,18, dan adik tirinya, Putri Alleya Maisarah,16, ditemukan pada Selasa.Manakala, seorang lagi masih belum ditemukan ialah Putri Nur Fatin Karim, 14.

BERITA BERKAITAN:Tragedi kepala air: Mayat kesembilan disahkan Muhammad FikriTragedi kepala air, dua mangsa lemas layak terima pampasanTragedi kepala air: Abang laung azan, ikhtiar cari adikTragedi kepala air: Operasi SAR bersambung esok Tragedi kepala air: Jenazah kelapan selamat dikebumikanDua maut, lapan masih hilang tragedi kepala air di Kemaman


Cerun runtuh di Taman Lipis Fasa 2

(FOTO FB BALAI BOMBA KUALA LIPIS)

LIPIS, 8 Julai- Hujan lebat petang semalam mengakibatkan berlaku insiden runtuhan cerun berhampiran Taman Lipis Fasa 2, dekat Kuala Lipis. Kesan runtuhan cerun itu dipercayai berpunca daripada kerja-kerja tanah di bahagian atas bukit bersebelahan taman perumahan itu. Pusat gerakan operasi (PGO) Bomba Pahang menerima laporan mengenai kejadian terbabit jam 6.30 petang semalam.Sebuah jentera bersama tujuh pegawai dan anggota dari Balai Bomba dan Penyelamat Lipis dihantar ke lokasi kejadian sebaik menerima laporan. Komander operasi memaklumkan kesan runtuhan cerun itu berisiko dan boleh membahayakan penduduk taman perumahan berkenaan.

(Pasukan Bomba Kuala Lipis akan terus membuat pemantauan di lokasi bagi memastikan keadaan selamat dari kesan runtuhan)

Difahamkan terdapat jentera berat jenis Excavator di bahagian bukit berdekatan taman terbabit. Jentera itu dipercayai digunakan bagi kerja pembaikan lereng bukit itu. Sementara itu, Pegawai Perhubungan Awam Bomba Pahang, Zulfadli Zakaria memaklumkan, seorang warga emas dan cucunya yang menetap di taman itu sudah diminta mengosongkan kediaman mereka. "Keadaan rumah yang begitu hampir dengan lereng bukit dibimbangi lebih teruk sekiranya berlaku hujan lebat menjelang malam ini. Oleh itu penghuni diarahkan berpindah ke tempat selamat,'' katanya.Kedua-dua mereka kini menetap sementara di rumah ahli keluarga yang berhampiran.Pasukan Bomba Kuala Lipis akan terus membuat pemantauan di lokasi bagi memastikan keadaan selamat dari kesan runtuhan . Penduduk di sekitar cerun dingatkan sentiasa berhati-hati dengan situasi semasa terutamanya ketika hujan .


PRU DUN ke-15: PH akan tawan semula Kedah - Anwar

BANGI, 8 Julai- Kerajaan Pakatan Harapan akan berusaha untuk menawan semula Kedah pada Pilihan raya Umum Dewan Undangan Negeri ke-15 (PRU DUN ke-15) tidak lama lagi. Perdana Menteri, Datuk Seri Anwar Ibrahim berkata ia berdasarkan prestasi cemerlang yang ditunjukkan kerajaan Selangor yang ditadbir dengan baik oleh Kerajaan Perpaduan. "Saya hendak bagitahu, Selangor, Negeri Sembilan, Pulau Pinang, Kedah sebenarnya kubu Pakatan Harapan (PH) dan Barisan Nasional (BN). Kita akan tawan semula," katanya dalam ucapan Pelancaran Jelajah Perpaduan Madani di Selangor.Dalam pada itu, Anwar yang juga Pengerusi PH mahu semua jentera parti politik di bawah Kerajaan Perpaduan bekerja keras memastikan kemenangan gabungan itu pada PRU DUN ke-15.Jelasnya, bagi memastikan kemenangan di Selangor, setiap pendukung PH dan BN perlu mengetepikan perbezaan serta bekerja sebagai satu pasukan."Saya hendak bagitahu, calon PH, kita perlu bekerja sepenuh hati, calon UMNO mesti menangkan dengan segala usaha. Kita akan buktikan kepada mereka yang cuba merosakkan perpaduan kita, ini ialah perpaduan. Kerajaan akan kekal kuat di negara ini," katanya.Beliau berkata kemenangan di Selangor tidak hanya berkisar kepada kejayaan PH dan BN semata-mata, sebaliknya menjadi simbol kepada usaha Kerajaan Perpaduan mengangkat martabat Malaysia kembali disegani di rantau ini.


Komuniti Rahmah, perkasa aktiviti KRT

LANGKAWI, 8 Julai- Melestari Komuniti Rahmah adalah satu dasar kerajaan untuk memupuk perpaduan rakyat.Menurut Menteri Perpaduan Negara, Datuk Aaron Ago Dagang, inisiatif di bawah Komuniti Rahmah dilihat mampu memperkasakan aktiviti Kawasan Rukun Tetangga (KRT) di seluruh negara."Pada bulan Jun lalu, kementerian melalui kluster Komuniti Rahmah iaitu Program Gerak Rahmah telah melaksanakan Jom Bersih dan Indah dengan penyertaan 4,818 KRT di seluruh negara."KRT disaran meningkatkan kreativiti dalam meneroka peluang serta program berimpak tinggi sejajar dengan fokus kementerian untuk membangunkan Komuniti Rahmah," katanya dalam ucapan perasmian Majlis Jalinan Muhibah Bersama Komuniti Rahmah 2023 di sini malam tadi.Pada majlis tersebut, kesemua 27 KRT dan sembilan Tabika Perpaduan di daerah Langkawi menerima sijil penghargaan.


Kejayaan mentadbir negeri, Selangor jadi penanda aras - Zahid Hamidi

BANGI, 8 Julai- Kejayaan mentadbir negeri Selangor dengan baik menjadi penanda  aras dalam memastikan kerajaan perpaduan terus kekal memerintah negeri tersebut.Keyakinan itu disuarakan Pengerusi Barisan Nasional (BN) Datuk Seri Dr Ahmad Zahid Hamidi.Selaras itu, beliau bersama jentera BN berjanji akan membantu Selangor bagi memastikan Kerajaan Perpaduan terus kekal releven di negeri tersebut."Kita juga harus melihat bahawa Selangor dibawah Menteri Besar Selangor, Datuk Seri Amirudin Shari, walaupaun anak muda, jiwa dan pemikiran beliau adil untuk semua orang termasuk India, Melayu, Cina yang mencari rezeki di Selangor," katanya semasa majlis Pelancaran Jentera Perpaduan Madani di sini.Turut hadir Perdana Menteri, Datuk Seri Anwar Ibrahim, menteri besar Selangor serta ketua-ketua parti kompenan kerajaan perpaduan.Dalam pada itu, Ahmad Zahid turut menghormati keputusan kepimpinan MIC dan MCA  untuk tidak menyertai Pilihan raya Umum Dewan Undangan Negeri ke-15 (PRU DUN ke-15) kali ini.Namun parti-parti tersebut tetap menyokong semua calon Kerajaan Perpaduan.


Zambry adakan mesyuarat dua hala dengan rakan NAM

PUTRAJAYA, 8 Julai- Menteri Luar Negeri, Datuk Seri Dr. Zambry Abd Kadir mengadakan mesyuarat dua hala dengan tujuh menteri luar negeri pada Mesyuarat Menteri-menteri Biro Penyelarasan Pergerakan Negara-Negara Berkecuali (NAM) di Baku, Azerbaijan pada 5 Julai lalu.Tujuh menteri itu adalah Menteri Luar Negeri Azerbaijan Jeyhun Bayramov, Timbalan Perdana Menteri merangkap Menteri Luar Negeri Iraq Dr. Fuad Muhammad Hussein, Menteri Luar Negeri Iran Hossein Amir Abdollahian, Menteri Luar Negeri Nepal Narayan Prakash Saud, Pemangku Menteri Luar Negeri dan Kerjasama Antarabangsa Sudan Selatan Deng Dau Deng Malek, Menteri Luar Negeri Turkiye Hakan Fidan dan Menteri Luar Negeri Venezuela Yvan Gil-Pinto.Menurut kenyataan Wisma Putra, semasa pertemuan dua hala bersama timbalan perdana menteri merangkap menteri luar negeri Iraq, kedua-dua menteri telah bersetuju untuk meningkatkan kerjasama perdagangan dua hala. Timbalan perdana menteri Iraq telah memanjangkan jemputan kepada Malaysia untuk bekerjasama dalam usaha pembinaan semula negara Iraq yang sedang dalam proses pemulihan selepas era perang berpanjangan.Ketika pertemuan dengan rakan sejawat beliau dari Azerbaijan, Zambry merakamkan ucapan tahniah dan penghargaan kepada Azerbaijan atas kepengerusian NAM oleh negara tersebut dari tahun 2019 sehingga kini. Malaysia dan Azerbaijan setuju untuk mengukuhkan lagi hubungan dua hala yang sudah mencapai ulang tahun ke-30 pada tahun ini.Semasa pertemuan dengan menteri luar negeri Turkiye, perbincangan tertumpu kepada usaha untuk meningkatkan perdagangan dua hala serta kerjasama dalam bidang keselamatan dan pertahanan Malaysia-Turkiye.Sementara itu, isu yang dibangkitkan oleh Zambry semasa pertemuan dua hala antaranya isu masalah syarikat Malaysia di luar negara, meningkatkan kerjasama, potensi perdagangan dan pelaburan baharu serta isu berkepentingan bersama.Permintaan tinggi pertemuan dua hala ini memaparkan kredibiliti Malaysia sebagai negara anggota NAM yang dinamik, berpengaruh dan sentiasa tegas dalam menyuarakan pandangan terhadap krisis semasa serantau dan global.


Jenazah Muhammad Fikri dibawa pulang ke kampung halaman

(Abang mangsa, Shahrizal Saliman (kiri) menunggu di Jabatan Perubatan Forensik,Hospital Sultanah Nur Zahirah (HSNZ))

KUALA TERENGGANU, 7 Julai- Jenazah Mangsa kesembilan tragedi kepala air di Jeram Air Putih, Kemaman, Muhammad Fikri Saliman, 24 tahun dibawa pulang ke kampung halamannya di Johor pada pukul 10.30 malam tadi.Jenazah dibawa pulang untuk disemadikan selepas urusan bedah siasat selesai.Allahyarham akan dikebumikan bersebelahan kubur ibunya di Kampung Parit Kuda, Batu Pahat Johor.Terdahulu mayat mangsa kesembilan ditemukan pagi tadi terdampar di beting pasir kawasan pencarian.Operasi mencari seorang lagi mangsa bersambung esok.

(Operasi mencari seorang lagi mangsa bersambung esok)

Berita BerkaitanTragedi kepala air: Mayat kesembilan disahkan Muhammad Fikri


KPDN dan KPKM jalin kerjasama, pantau bekalan beras

BATU CAVES, 7 Julai- Kementerian Perdagangan Dalam Negeri dan Kos Sara Hidup (KPDN) jalin kerjasama dengan Kementerian Pertanian dan Keterjaminan Makanan (KPKM) dalam menguat kuasa dan memantau bekalan beras di seluruh negara.Menurut Menteri KPDN, Datuk Seri Salahuddin Ayub, langkah itu akan digerakkan menerusi Op Jamin."KPKM menjamin keberadaan beras di pasaran kerana ia bawah tanggungjawab keselamatan makanan manakala KPDN pula memastikan keberadaan itu ada dan tidak melanggar peraturan," kata Salahuddin kepada pemberita di Giant Batu Caves, di sini.Op Jamin akan dilaksanakan selama sebulan di 162 kilang memproses beras putih. Pihaknya juga akan sentiasa memandang serius isu penyelewengan oleh pihak yang tidak bertanggungjawab yangmenukar bungkusan atau label beras putih tempatan serta menjual dengan harga beras putih import.

(Menteri KPDN, Datuk Seri Salahuddin Ayub)


Pengekalan OPR 3% tidak beri impak perdagangan negara

KUALA LUMPUR, 7 Julai- Pengekalan Kadar Dasar Semalaman (OPR) pada 3 peratus oleh Bank Negara Malaysia (BNM) tidak memberi impak kepada perdagangan negara.Menteri Pelaburan, Perdagangan dan Industri (MITI), Tengku Datuk Seri Zafrul Tengku Abdul Aziz berkata ini berikutan perdagangan eksport dan import dipengaruhi ekonomi global. "Kalau pelabur asing tidak banyak impaknya tetapi kalau pelabur tempatan ini akan memudahkan apa yang mereka lakukan sekarang kerana kos pembiayaan kekal sama", katanya kepada pemberita dalam Majlis Anugerah Institusi Kewangan, Institusi Kewangan Pembangunan dan Perusahaan Kecil dan Sederhana 2022 Credit Guarantee Corporation Malaysia Bhd ke-28.Pihak pelabur juga akan melihat kepada pelbagai faktor meliputi infrastruktur, kemudahan menjalankan perniagaan dan bakat.

(Pihak pelabur juga akan melihat kepada pelbagai faktor meliputi infrastruktur, kemudahan menjalankan perniagaan dan bakat)


Tadbir urus baik mampu tarik keyakinan pelabur asing - Anwar

SEREMBAN, 7 Julai- Tadbir urus dan pengurusan ekonomi yang baik mampu menarik minat dan keyakinan pelabur domestik dan asing untuk melabur di negara ini sekali gus memastikan pertumbuhan ekonomi pesat.Perdana Menteri, Datuk Seri Anwar Ibrahim berkata ia terbukti bahawa pentadbirannya tidak memandang ringan terhadap perkara itu, lebih-lebih lagi dengan kemasukan pelabur China, Jepun dan Arab Saudi."Minggu depan Elon Musk akan berunding dan berbincang dengan saya kemungkinan beliau menambah pelaburan di Malaysia."Bermula tadbir urusan yang baik, pengurusan ekonomi yang penting, tiada masalah rakyat, pendidikan, ekonomi dan perumahan ini kita akan memberi tumpuan," katanya ketika berucap pada Majlis Amanat Perdana Menteri Kepada Penjawat Awam Negeri Sembilan di sini.Tambah Anwar, pengurusan ekonomi yang baik adalah penting bagi memastikan tiada peningkatan kadar pengangguran dan ekonomi terus berkembang.


Tragedi kepala air: Mayat kesembilan disahkan Muhammad Fikri

KEMAMAN, 7 Julai- Mangsa kesembilan tragedi kepala air di Kemaman, Terengganu yang ditemukan pada pukul 9.20 pagi tadi disahkan sebagai Muhammad Fikri Saliman, 24 tahun.Menurut Ketua Polis Daerah Kemaman, Superintenden Hanyan Ramlan, operasi kini tertumpu kepada mangsa terakhir iaitu Putri Nor Fatin Karim, 14 tahun."Pengesahan berdasarkan laporan cap jari yang disahkan Bukit Aman."Kita juga membuat perbandingan dengan DNA, cuma DNA kita belum sahkan lagi."Jenazah akan diserahkan kepada keluarga dan dijangka meninggalkan Hospital Sultanah Nur Zahirah (HSNZ) pada pukul 10.00 malam ini untuk dibawa ke Batu Pahat, Johor."Jenazah agak uzur untuk dikenali secara fizikal," katanya kepada pemberita di sini.Operasi mencari dan menyelamat (SAR) hari ini ditangguhkan pada pukul 6.30 petang kerana hujan lebat serta ribut petir dan akan disambung semula pada pukul 7.30 pagi esok.Sementara itu, Ketua Zon 2 Jabatan Bomba dan Penyelamat Malaysia (JBPM) Terengganu Penguasa Kanan II Azman Alias berkata berdasarkan pengalaman SAR yang lepas, mangsa berkemungkinan tertimbus di dalam pasir."Kita akan menempatkan beberapa kumpulan untuk membuat penggalian di beberapa tempat yang dipercayai wujud benting-benting pasir yang baharu."Pelbagai cara dilakukan agensi penyelamat bagi memastikan mangsa ditemukan."Pada masa sama pasukan penyelamat juga turut mengadakan solat hajat di lokasi kejadian bagi memohon semoga Allah SWT memudahkan segala urusan pencarian mereka," katanya.

(Pada masa sama pasukan penyelamat juga turut mengadakan solat hajat di lokasi kejadian bagi memohon semoga Allah SWT memudahkan segala urusan pencarian mereka)

Setakat ini, sembilan orang terkorban dalam tragedi kepala air di Jeram Air Putih pada Sabtu lepas, manakala seorang lagi masih hilang.Jenazah lapan mangsa itu telah selamat dikebumikan di Tanah Perkuburan Islam Lepar Hilir 3, Kuantan, Pahang pada Selasa dan Rabu lalu.


Datuk Zainal Abidin Putih dilantik sebagai Pengerusi TM

KUALA LUMPUR, 7 Julai - Telekom Malaysia Bhd (TM) mengumumkan pelantikan Datuk Zainal Abidin Putih sebagai Pengerusi baharunya, menggantikan Tan Sri Azlan Hashim, berkuat kuasa 1 Ogos, 2023.Bursa Malaysia dalam satu kenyataan berkata, TM turut mengumumkan pelantikan Amar Huzaimi Md Deris sebagai Pengarah Urusan (MD) dan Ketua Pegawai Eksekutif Kumpulan (GCEO) baharu, berkuat kuasa 1 Ogos, menggantikan Datuk Imri Mokhtar.Azlan dan Imri akan melengkapkan penggal masing-masing pada 31 Julai, 2023.Menurut kumpulan telekomunikasi itu, Zainal Abidin akan bertanggungjawab untuk menyelia keseluruhan tadbir urus dan hala tuju strategik TM.

"Beliau akan bekerjasama rapat dengan lembaga pengarah dan pasukan pengurusan bagi memacu gelombang pertumbuhan seterusnya untuk TM dan mengukuhkan kedudukan pasarannya."Dengan pelantikan Amar Huzaimi sebagai MD/GCEO baharu, TM yakin ia akan terus berinovasi dan berkembang, membina kejayaan dan meningkatkan lagi peranannya sebagai pengupaya Digital Malaysia," katanya.Amar Huzaimi berkata Imri telah menetapkan laluan yang betul untuk TM, dengan asas yang diperkukuh daripada pemulihan dan mengejar bidang pertumbuhan baharu, mencatatkan peralihan daripada syarikat telekomunikasi (telco) kepada syarikat teknologi (techno)."Saya berbangga menjadi sebahagian daripada perjalanan itu, dan kini, saya bersemangat untuk mengikut dan menerajui TM ke peringkat seterusnya," katanya.


Sektor minyak sawit, kerjasama Malaysia-Kenya rencana hala tuju baharu

NAIROBI, 7 Julai- Malaysia optimis dengan pengembangan eksport minyak sawit di pasaran Afrika Timur.Ini dapat dilihat menerusi kunjungan Timbalan Perdana Menteri, Datuk Seri Fadillah Yusof ke Nairobi, Kenya pada 3 hingga 7 Julai.Fadillah memfokuskan komitmen Malaysia dalam mempromosi pengeluaran minyak sawit mampan di pasaran, selain memperkukuh hubungan ekonomi dengan Kenya serta negara Afrika lain.Kunjungan Fadillah yang juga menteri perladangan dan komoditi, dimulakan dengan penyampaian ucaptama dan perasmian Malaysian Palm Oil Forum-East Africa Region 2023. Forum yang menampilkan pemain industri tempatan dan pakar bidang sawit antarabangsa dari Malaysia, Eropah dan Kenya ini, berjaya mencapai objektifnya. Fadillah berkata maklum balas diterima begitu baik dan kita mengharapkan perkara ini diteruskan."Mereka melihat bahawa potensi minyak sawit terutamanya dalam hal yang menyumbang bukan sahaja kepada ekonomi Kenya tetapi keperluan penduduk."Mereka memerlukan sokongan daripada Malaysia untuk membekalkan keperluan minyak sawit mentah."Saya menzahirkan komitmen Malaysia dalam menyediakan produk minyak sawit dengan harga berpatutan dan mampan kepada Afrika. "Malaysia juga sedia berkongsi pengalaman dan kepakaran dalam sektor perladangan kelapa sawit," katanya kepada pemberita di sini.Selain forum, pertemuan diadakan bersama Setiausaha Kabinet Perdana Kenya, Musalia Mudavadi dan Setiausaha Kabinet Pertanian dan Pembangunan Ternakan Kenya, Mithika Linturi."Mereka telah bersetuju untuk kita mewujudkan jawatankuasa bersama dan daripada jawatankuasa itu akan diperincikan kerjasama yang boleh kita jalinkan untuk kita memperkukuhkan lagi dagangan antara dua negara yang memerlukan," katanya.Kunjungan ke beberapa kilang pemprosesan minyak sawit dan syarikat pengeluaran makanan utama di Kenya juga memberikan impak positif terhadap kerjasama strategik Malaysia-Kenya.

(Forum yang menampilkan pemain industri tempatan dan pakar bidang sawit antarabangsa dari Malaysia, Eropah dan Kenya ini, berjaya mencapai objektifnya)


JAKIM sasar dapatkan pensijilan Pengurusan Kualiti MS ISO 9001:2015 menjelang 2025

PUTRAJAYA, 7 Julai- Jabatan Kemajuan Islam Malaysia (JAKIM) menyasar untuk mendapatkan pengiktirafan pensijilan Pengurusan Kualiti MS ISO 9001:2015 menjelang tahun 2025.Menurut Pengarah Bahagian Khidmat Pengurusan JAKIM, Khalil Ibrahim, sasaran itu sejajar dengan hasrat kerajaan untuk mewujudkan sistem penyampaian cemerlang, cekap dan berkesan."Salah satu sasaran JAKIM adalah untuk mencapai pengiktirafan sebagai salah satu agensi kerajaan yang mengikut standard yang ditetapkan oleh SIRIM.Ini juga salah satu standard yang ditetapkan oleh Unit Pemodenan Tadbiran Dan Perancangan Pengurusan Malaysia (MAMPU) dan bagi membolehkan JAKIM memberi khidmat yang lebih berkualiti kepada masyarakat Malaysia khususnya umat Islam," kata Khalil kepada pemberita hari ini.Sasaran tersebut diletakkan dalam perancangan lima tahun JAKIM melalui Sasaran Kerja Strategik di bawah tadbir urus.Sejak tahun lalu, JAKIM telah menganjurkan lima kursus bagi memberi pendedahan kepada warga jabatan terhadap keperluan pensijilan tersebut, selain audit dalaman dijadual diadakan pada 3 dan 4 Ogos nanti.


Penyelarasan industri francais, PERNAS perlu bawah KPDN - Salahuddin

KUALA LUMPUR, 7 Julai- Kementerian Perdagangan Dalam Negeri dan Kos Sara Hidup (KPDN) berusaha untuk meletakkan kembali Perbadanan Nasional Bhd (PERNAS) bawah kementerian itu.Menteri KPDN, Datuk Seri Salahuddin Ayub berkata ia bagi menyelaras industri francais di bawah satu kementerian sahaja selaras dengan akta berkaitan industri francais terletak bawah bidang kuasa KPDN.PERNAS kini bawah bidang kuasa Kementerian Pembangunan Usahawan dan Koperasi (KUSKOP)."Sebaik sahaja menerajui KPDN, saya ada berbincang dengan Menteri KUSKOP dalam cara yang baik lah untuk membawa PERNAS ke bawah KPDN.Namun, ia terletak kepada kabinet untuk memutuskan perkara itu," kata Salahuddin kepada media selepas merasmikan Ekspo Francais Peruncitan dan Francais Antarabangsa Malaysia 2023 (FE MIRF 2023) di Pusat Konvensyen KLCC.Tambahnya, beliau telah menulis surat permohonan kepada Perdana Menteri awal tahun ini supaya PERNAS diletakkan bawah KPDN.

Ekspo Francais Peruncitan dan Francais Antarabangsa Malaysia (FE MIRF 2023) menyajikan hampir 400 gerai pameran melibatkan lebih 200 pempamer dan menjangkakan kehadiran lebih 15,000 pengunjung.Ia termasuk bakal pelabur, pemilik perniagaan dan pelanggan.FE MIRF 2023 yang berlangsung selama tiga hari bermula hari ini, dijangka mampu menarik pelaburan bernilai RM120 juta daripada pemain industri tempatan dan antarabangsa sepanjang tiga hari berlangsung.Tambah Salahuddin, ia juga berpotensi untuk menghasilkan peningkatan dalam aktiviti perniagaan, transaksi pempamer dan jualan."Ini penting kerana apabila perdagangan domestik ini tumbuh dengan subur, maka ia akan membantu ekonomi tempata berkembang pesat dan dapat dipertingkat.Industri francais adalah salah satu sasaran KPDN, kalau boleh apabila tahun 2023 ini berakhir, kita akan mencapai paling tidakpun angka RM30 juta dalam industri francais ini," tambahnya.


Penjawat awam disaran carum SKSSR untuk isteri masing-masing - Sivakumar

KUALA TERENGGANU, 7 Julai - Kementerian Sumber Manusia (KSM) menyarankan agar kakitangan awam mencarum Skim Keselamatan Sosial Suri Rumah (SKSSR) untuk isteri masing-masing sebagai perlindungan khas sewaktu menguruskan rumah tangga.Menteri Sumber Manusia V. Sivakumar berkata ia sebagai usaha memastikan sasaran 500,000 pencarum skim itu yang dilancarkan sejak Oktober tahun lalu, dapat dicapai pada akhir tahun ini.Setakat ini kesedaran masyarakat terhadap skim itu masih berada pada tahap rendah.Ke arah usaha itu, Pertubuhan Keselamatan Sosial (PERKESO) sudah mengadakan perbincangan dengan Kongres Kesatuan Pekerja Dalam Perkhidmatan Awam (CUEPACS) bagi membolehkan pekerja di sektor awam membuat pemotongan gaji bagi yang mencarum SKSSR.

(Sivakumar bercakap dalam sidang media selepas merasmikanKarnival Kerjaya ‘Myfuture jobs’ dan SKSSR peringkat negeri di KTCC Mall, di sini)

"Boleh dikatakan agak kecil kalau dibandingkan dengan insuran dan sebagainya. Tetapi boleh mendapat satu perlindungan yang yang baik, bukan sahaja suri rumah, suami juga, pimpinan-pimpinan masyarakat terus mewar-warkan supaya kalau boleh bukan sahaja RM500,000 malah semua suri rumah di negara ini akan dilindungi melalui SKSSR ini," kata Sivakumar, di sini. Hingga kini, seramai 178,710 suri rumah sudah pun berdaftar bawah SKSSR dan 145 suri rumah yang mengalami kecederaan telahpun membuat tuntutan perlindungan berjumlah RM350,000.


Program Bantuan Sekolah Negeri Selangor, libat 988 sekolah

SHAH ALAM, 7 Julai- Sebanyak 988 buah sekolah menerima peruntukan sebanyak RM26.5 juta menerusi Program Bantuan Sekolah Negeri Selangor.Menteri Besarnya, Datuk Seri Amirudin Shari berkata ia bagi membaik pulih infrastruktur sekolah dan menyediakan persekitaran pengajaran dan pembelajaran selesa untuk guru dan murid di Selangor."Secara keseluruhan sejak 2008 sehingga sekarang kita telah membantu dan meningkatkan infrastruktur kemudahan dan sebagainya ini lebih daripada RM280 juta dalam tempoh 15 tahun pentadbiran dan pengurusan ini diberikan amanah untuk mengurusan negeri dan negara kita," katanya pada Majlis Penyerahan Program Bantuan Sekolah Negeri Selangor 2023 di Pusat Konvensyen Majlis Bandaraya Shah Alam (MBSA), Seksyen 13 di sini.Sebanyak enam kategori sekolah diberikan bantuan iaitu sekolah agama rakyat RM11 juta, sekolah kebangsaan dan sekolah menengah kebangsaan RM1.5 juta.Turut menerima bantuan ialah sekolah jenis kebangsaan Cina melibatkan RM6 juta, sekolah jenis kebangsaan Tamil RM5 juta, sekolah menengah persendirian Cina RM2 juta, sekolah menengah jenis kebangsaan dan sekolah mubaligh RM1.5 juta.

(Sebanyak enam kategori sekolah diberikan bantuan iaitu Sekolah Agama Rakyat RM11 juta ringgit, sekolah kebangsaan dan sekolah menengah kebangsaan RM1.5 juta)


Kendali FELDA dengan cekap dan sistematik - PM

SERDANG, 7 Julai - Lembaga Kemajuan Tanah Persekutuan (FELDA) perlu dikendalikan secara lebih cekap dan sistematik bagi memastikan kebajikan peneroka terus terjamin, tegas Perdana Menteri Datuk Seri Anwar Ibrahim.Sebarang ketirisan tidak dibenarkan dalam pengurusan badan tersebut yang dilihat boleh merugikan pihak FELDA. Kerajaan akan memperbaiki kelemahan sedia ada termasuk akan campur tangan dalam perkara dasar serta pengurusan FELDA sendiri."Ini permulaan yang baik supaya peneroka yakin kita tegas dalam bidang ini, FELDA ini mempunyai sejarah gemilang, tetapi kalau tidak diurus dengan baik, kalau kita izinkan pembaziran, amalan melabur sogokan kawan-kawan sehingga kerajaan menampung RM8.3 bilion untuk melupuskan hutang peneroka-peneroka. Saya lakukan kerana peneroka itu keluarga saya dan saya mahu keluarga FELDA merasakan kerajaan ini kerajaan saudara-saudara," kata Anwar di sini.

(Anwar berucap pada Majlis Sambutan Hari Peneroka 2023 Peringkat Kebangsaan, di sini)

Turut hadir Timbalan Perdana Menteri Datuk Seri Ahmad Zahid Hamidi dan Menteri Besar Selangor Datuk Seri Aminuddin Shaari serta Pengerusi Felda, Datuk Seri Ahmad Shabery Cheek.


PRU DUN ke-15: Selangor terima bantuan 2,000 anggota tambahan

SHAH ALAM, 7 Julai- Sebanyak 2,000 anggota dan pegawai tambahan akan ditempatkan di Ibu Pejabat Polis Kontinjen Selangor dalam membantu memastikan kelancaran urusan Pilihan Raya Umum Dewan Undangan Negeri (PRU DUN ke-15).Ketua Polis Negara, Tan Sri Razaruddin Husain berkata kontinjen negeri itu akan menggunakan khidmat 10,000 anggota dan pegawai bagi tujuan PRU DUN ke-15 manakala baki 4,000 lagi kekal meneruskan tugas hakiki seperti menjaga balai dan rondaan."Anggota-anggota ini ditempatkan sehari atau dua hari sebelum mengundi dan kita akan serahkan kepada pihak Selangor untuk mengatur gerak kerja dan perancangan seterusnya.Saya turut mengambil kira tatakelola berhubung penggunaan anggota mengikut keperluan. Jika silap percaturan, juga akan merugikan kerajaan," kata Razarudin kepada pemberita dalam sidang media berkaitan persiapan Pilihan Raya Negeri Selangor.Tambahnya, keanggotaan tambahan itu akan diperoleh daripada kontinjen negeri berdekatan dan Ibu Pejabat Polis Bukit Aman. Selain itu, 70 kawasan tumpuan telah dikenal pasti di Selangor pada musim pilihan raya kali ini dan akan dipantau oleh Jabatan Siasatan Jenayah (CID) dan Bahagian Cawangan Khas.


Tragedi kepala air, dua mangsa lemas layak terima pampasan

KUALA TERENGGANU, 7 Julai- Dua mangsa lemas tragedi kepala air di Jeram Air Putih, Kemaman didapati layak menerima pampasan daripada pihak Pertubuhan Keselamatan Sosial (PERKESO).Menurut Menteri Sumber Manusia, V. Sivakumar, pertubuhan tersebut dimaklumkan sudah mengambil tindakan bagi urusan pembayaran pampasan tersebut tidak lama lagi."PERKESO ketika ini sedang melengkapkan siasatan terhadap dua daripada 10 mangsa tragedi tersebut, adalah pencarum Skim Perlindungan."Pampasan kepada dua mangsa tragedi itu akan diselesaikan segera," katanya selepas merasmikan Karnival Kerjaya ‘MYFutureJobs’ dan Skim Keselamatan Sosial Suri Rumah (SKSSR)  peringkat negeri di KTCC Mall, Kuala Terengganu. Program Karnival selama tiga hari bermula semalam itu melibatkan penyertaan hampir 80 majikan yang menawarkan lebih 5,000 peluang pekerjaan kepada penduduk Terengganu.

(PERKESO ketika ini sedang melengkapkan siasatan terhadap dua daripada10 mangsa tragedi tersebut, adalah pencarum Skim Perlindungan)


PRU DUN ke-15: Perbincangan agihan kerusi DUN sudah dimuktamadkan - Anwar

SEREMBAN, 7 Julai- Perbincangan berkenaan agihan kerusi Dewan Undangan Negeri (DUN) bagi Pilihan Raya Umum Dewan Undangan Negeri Ke-15 (PRU DUN ke-15) sudah dimuktamadkan.Perdana Menteri, Datuk Seri Anwar Ibrahim berkata perbincangan antara pihaknya dengan Pengerusi Barisan Nasional (BN), Datuk Seri Dr Ahmad Zahid Hamidi dengan Setiausaha Agung Parti Tindakan Demokratik (DAP), Anthony Loke Siew Fook telah selesai.Bagaimanapun, beliau masih memberi ruang perbincangan di peringkat negeri."Pada peringkat saya berbincang dengan saudara Anthony Loke dan Ahmad Zahid telah selesai tetapi kita mesti bagi ruang perbincangan di peringkat negeri sikit lagi, tetapi sudah selesai peringkat saya," katanya pada sidang media selepas Majlis Amanat Negeri Penjawat Awam Negeri Sembilan.Dalam perkembangan lain, Anwar memberi bayangan bahawa Menteri Besar Negeri Sembilan, Datuk Seri Aminuddin Harun akan dinamakan sebagai antara calon pilihan untuk bertanding pada PRU DUN ke-15 berikutan prestasi cemerlang yang ditonjolkan.

(Bagaimanapun, beliau masih memberi ruang perbincangan di peringkat negeri)


Malaysia komited perkukuh kerjasama dengan Thailand - Jojie

ARAU, 7 Julai- Malaysia dan Thailand beruntung berikutan berada di Asia Tenggara iaitu sebuah wilayah yang pelbagai daripada segi sejarah dan budaya dengan banyak sumber asli.Duta Besar Malaysia Ke Negara Thailand, Datuk Jojie Samuel berkata usaha bagi menggalakkan pertumbuhan ekonomi dan kemakmuran yang mampan penting untuk keamanan dan keselamatan serantau."Malaysia akan terus komited untuk bekerjasama dengan Thailand bagi mengukuhkan kerjasama dua hala untuk kedua-dua negara," katanya pada Syarahan Umum di Auditorium Canselori Tuanku Syed Sirajuddin, Universiti Malaysia Perlis (UniMAP), Pauh Putra di sini.Tahun ini Malaysia dan Thailand bakal meraikan ulang tahun ke-66 hubungan diplomat yang terjalin sejak Malaysia mencapai kemerdekaan.Pemangku Raja Perlis, Tuanku Syed Faizuddin Putra Jamalullail berkenan berangkat menghadiri majlis syarahan tersebut.Bersempena program ini, Jojie turut mengadakan perbincangan strategik bersama dengan institusi pendidikan tinggi yang beroperasi di Perlis termasuklah Universiti Malaysia Perlis (UniMAP), Universiti Teknologi MARA (UiTM) Cawangan Perlis, Kolej Universiti Islam Perlis (KUIPs), Politeknik Tuanku Syed Sirajuddin (PTSS), Institut Pendidikan Guru (IPG) Perlis dan Universiti Muhammadiyah Malaysia (UMAM) khususnya dalam membantu mengembangkan Bahasa Melayu serta tulisan jawi di Thailand.


KTMB tawar diskaun 50 peratus untuk ETS sepanjang Julai

KUALA LUMPUR, 7 Julai - Keretapi Tanah Melayu Berhad (KTMB) menawarkan diskaun sebanyak 50 peratus bagi pembelian tiket perkhidmatan tren elektrik (ETS) sepanjang bulan ini sebagai tanda penghargaan kepada penumpang perkhidmatan itu.KTMB memaklumkan promosi khusus kepada warganegara Malaysia itu bertujuan memberi peluang penjimatan kepada orang awam serta merancakkan industri pelancongan dalam negara.“Tawaran istimewa tersebut boleh digunakan bagi semua laluan ETS dari Padang Besar sehingga Gemas pada setiap Selasa, Rabu dan Khamis."Pengguna boleh membuat pilihan pembelian perjalanan sama ada sehala atau dua hala untuk ke mana-mana destinasi ETS,” kata KTMB menerusi kenyataan.

Pemberian diskaun melibatkan tarikh-tarikh tertentu khusus bagi tiket kategori dewasa dengan menggunakan kod promo mengikut tarikh iaitu pada 11 Julai (kod promo: TRAVELLOKALJULY11), 12 Julai (TRAVELLOKALJULY12), 13 Julai(TRAVELLOKALJULY13), 18 Julai (TRAVELLOKALJULY18).Bagi tarikh 19 Julai (kod promo: TRAVELLOKALJULY19), 20 Julai (TRAVELLOKALJULY20), 25 Julai (TRAVELLOKALJULY25), 26 Julai (TRAVELLOKALJULY26) dan 27 Julai (TRAVELLOKALJULY27).Sementara itu, bagi menghargai golongan warga emas KTMB turut menawarkan diskaun tambahan sebanyak RM5 daripada jumlah tambang perjalanan bagi semua perkhidmatan ETS termasuk kelas perniagaan.Menurut KTMB, promosi tersebut telah bermula sejak 1 Julai lepas dan boleh digunakan sehingga Disember ini.Pengguna boleh mendapatkan maklumat lanjut mengenai diskaun itu di laman sesawang www.ktmb.com.my atau hubungi Pusat Panggilan KTMB di talian 03-22671200.


Kerajaan Perpaduan laksana pelbagai inisiatif tingkat ekonomi rakyat

KUALA LUMPUR, 7 Julai- Kerajaan Perpaduan telah melaksanakan pelbagai inisiatif sepanjang tempoh tujuh bulan bagi memastikan ekonomi rakyat yang lebih baik merangkumi peningkatan elaun, bantuan persekolahan, akses Internet dan kesihatan.Menerusi video siri pertama laporan tujuh bulan Kerajaan Perpaduan berdurasi tiga minit 54 saat, Jurucakap Kerajaan Perpaduan Fahmi Fadzil mengulas 19 inisiatif yang telah dilaksanakan kerajaan di bawah pimpinan Perdana Menteri Datuk Seri Anwar Ibrahim merangkumi segenap lapisan masyarakat."Insya-Allah Kerajaan Perpaduan akan terus memastikan rakyat Malaysia mendapat lebih banyak manfaat menerusi inisiatif-inisiatif yang bakal diumumkan kelak,” kata Fahmi yang juga Menteri Komunikasi dan Digital.Inisiatif yang dilaksanakan antara lain menyaksikan penambahbaikan bantuan sedia ada serta pengenalan inisiatif baharu dalam usaha membantu mengurangkan beban ekonomi rakyat. Berikut adalah 19 inisiatif yang dilaksanakan Kerajaan Perpaduan:Elaun Sara Hidup (ESH) kepada pelajar tajaan Jabatan Perkhidmatan Awam (JPA) ditingkatkan daripada RM1,000 sebulan kepada RM1,100 sebulan.Bantuan Awal Persekolahan meningkat kepada RM150 berbanding RM100 sebelum ini.

Tiket percuma untuk pelajar dan Orang Kurang Upaya (OKU) bagi perkhidmatan Keretapi Tanah Melayu Berhad (KTMB).Tiada bayaran untuk permohonan kemasukan ke universiti melalui UPU online berbanding RM15 sebelum ini. E-dompet untuk belia meningkat daripada RM150 kepada RM200.Bantuan Prihatin Rakyat yang kini dikenali sebagai Sumbangan Tunai Rahmah ditingkatkan sehingga RM2,500 berbanding sehingga RM1,800 sebelum ini.

Pelepasan 130,000 rakyat daripada senarai muflis. Peningkatan elaun 35,000 guru Kelas Al-Quran dan Fardu Ain (KAFA) kepada RM1,100 sebulan, berbanding RM1,000 sebulan sebelum ini. Imam, bilal, tok siak, noja, marbut, guru KAFA dan guru takmir terima sumbangan RM600, berbanding RM500 sebelum ini.Bantuan Aidilfitri penjawat awam meningkat daripada RM500 kepada RM700.

Pesara kerajaan sebelum ini mendapat bantuan Aidilfitri sebanyak RM250, kini RM350.

Golongan B40 menikmati harga Internet jalur lebar RM69 sebulan menerusi Pakej Perpaduan, berbanding RM89 sebulan.Memperkenalkan perubatan percuma di klinik swasta terpilih (Skim Perubatan MADANI) serta insurans dan takaful rahmah serendah RM5 sebulan (Pakej RAHMAH Insurans dan Pakej RAHMAH Takaful). Memperkenalkan harga istimewa makanan siap serendah RM5 menerusi Menu RAHMAH.

Diskaun sehingga 30 peratus untuk barangan mentah dan harian menerusi Jualan MADANI.Meningkatkan bantuan musim tengkujuh untuk pekebun daripada RM600 kepada RM800.Memperkenalkan bantuan khas Aidilfitri untuk pesawah, nelayan dan pekebun sebanyak RM200.

Buat pertama kali, pesawah mendapat sumbangan tambahan RM250 seorang hasil agihan sumbangan syarikat Padiberas Nasional Berhad (Bernas) berjumlah RM60 juta.Buat pertama kali, 30 peratus keuntungan Bernas diberi terus kepada pesawah, tidak termasuk bantuan bulanan RM200 sebulan selama tiga bulan serta subsidi dan insentif harga padi, baja padi dan padi huma.- BERNAMA


Op Manis 2.0 dilanjut hingga 31 Julai

PUTRAJAYA, 7 Julai - Perlaksanaan Op Manis 2.0 akan dilanjutkan sehingga penghujung bulan ini bagi memastikan bekalan dan pengedaran gula di seluruh negara stabil untuk kegunaan rakyat.Ketua Pengarah Penguatkuasa, Kementerian Perdagangan Dalam Negeri dan Kos Sara Hidup (KPDN), Datuk Azman Adam berkata, pelanjutan operasi itu melihat kepada jumlah aduan dan pemeriksaan yang diterima sepanjang ia dilaksana bermula pada 3 Mei sehingga 30 Jun lalu. "Op Manis 2.0 yang sepatutnya berakhir pada 30 Jun lalu kita sambung selama sebulan pada Julai ini, kalau boleh kita tidak mahu langsung ada aduan atau pun rungutan sama ada dalam kalangan pengguna atau peniaga.“Ini merupakan langkah proaktif kerajaan melalui kementerian supaya rakyat tidak perlu gusar kerana kerajaan berusaha keras pastikan isu kepentingan rakyat ini dapat diatasi dengan berkesan,” katanya pada sidang media pelaksanaan Op Manis dan Op Tiris, di sini.

Menurut Azman, hasil daripada 6,276 pemeriksaan yang telah dijalankan di seluruh negara, sebanyak 109 aduan diterima.Katanya, daripada jumlah itu sebanyak 20 kes dikesan melibatkan kesalahan mengenakan syarat penjualan tidak sah, menjual melebihi harga kawalan, membungkus gula tanpa kebenaran pengawal bekalan dan memberi gambaran mengelirukan mengenai harga jualan.Sementara itu, Azman berkata, KPDN turut melaksanakan Op Tiris bagi mengekang ketirisan dalam pelaksanaan subsidi diesel yang dianggarkan berjumlah hampir RM10 bilion nilai tahun lalu.Katanya, berdasarkan statistik penguatkuasaan bermula 1 Mac sehingga Rabu lalu, sebanyak 7,625 pemeriksaan dijalankan di seluruh negara manakala 68 aduan diterima berhubung isu berkaitan."Daripada jumlah itu sebanyak 309 kes telah dihasilkan membabitkan nilai rampasan keseluruhan berjumlah RM27.03 j uta,"katanya.Azman berkata, sepanjang tempoh sama, sejumlah 3.36 juta liter dirampas membabitkan 282 tangkapan.Katanya, ia membabitkan 62 individu warga asing manakala selebihnya 220 individu lagi warga tempatan dan pemastautin tetap.


45 pelajar cemerlang SPM 2022 terima Anugerah YTSP Perlis

KANGAR, 7 Julai- Seramai 45 pelajar cemerlang Sijil Pelajaran Malaysia (SPM) 2022 di Perlis menerima Anugerah Yayasan Tuanku Syed Putra (YTSP) Perlis bagi menghargai pencapaian mereka.   Daripada jumlah tersebut, empat orang merupakan penerima Anugerah Cemerlang, sembilan penerima Anugerah Kepujian dan 32 lagi merupakan penerima Anugerah Khas YTSP.Setiausaha Kehormat YTSP Perlis, Datuk Johari Mohd Darus berkata, pengiktirafan tersebut merupakan galakan kepada pelajar untuk terus mengekalkan momentum cemerlang dalam bidang akademik.Pada masa sama, ia menjadi contoh serta motivasi kepada pelajar lain supaya berusaha dengan gigih untuk mencapai kejayaan dalam pelajaran.

(Pemangku Raja Perlis, Tuanku Syed Faizuddin Putra Jamallullail bersama-sama penerima Anugerah YTSP Perlis/ SUK Perlis)

"Anugerah ini mula diperkenalkan pada 1991 kerana pada ketika itu saya memikirkan bahawa pelajar- pelajar kita ni masing-masing yang cemerlang berhajat melanjutkan pelajaran di sekolah asrama penuh. "Tetapi tidak semua yang boleh ada peluang terutama sekali pada mereka yang tidak melebihi kecemerlangan dari peringkat pertengahan. Jadi untuk memberi galakan kepada pelajar yang tidak boleh masuk ke sekolah berasrama penuh ini, mereka juga boleh mencapai kejayaan yang cemerlang jika mereka beri tumpuan khusus secara serius dalam mata pelajaran mereka", katanya.Beliau ditemui pada Majlis Pengurniaan Anugerah Yayasan Tuanku Syed Putra (YTSP) Perlis yang berlangsung di Kangar, Perlis.  Pemangku Raja Perlis, Tuanku Syed Faizuddin Putra Jamallullail merangkap Pengerusi YTSP Perlis berkenan berangkat mengurniakan anugerah berkenaan. Bekas pelajar Sekolah Menengah Kebangsaan (SMK) Agama (Perempuan) Alawiyah Kangar, Ainin Maisarah Zahide, gembira menerima Anugerah Cemerlang YTSP."Saya rasa gembira, bukan semua orang boleh dapat anugerah ini. Saya rasa gembira sebab boleh banggakan mak ayah dan banggakan sekolah", katanya.Sehingga kini, seramai 261 pelajar telah menerima Anugerah YTSP Perlis yang mula diperkenalkan sejak tahun 1991 dengan kerjasama Jabatan Pendidikan Negeri.


Mahkamah rayuan hantar semula permohonan semakan Bung Moktar, isteri ke Mahkamah Tinggi

PUTRAJAYA, 7 Julai - Mahkamah Rayuan telah mengembalikan semula permohonan semakan yang difailkan oleh Ahli Parlimen Kinabatangan Datuk Seri Bung Moktar Radin dan isteri Datin Seri Zizie Izette Abdul Samad ke Mahkamah Tinggi untuk mendengar merit permohonan itu.Pasangan itu memfailkan permohonan semakan bagi mencabar perintah Mahkamah Sesyen yang mengarahkan mereka membela diri atas tiga pertuduhan rasuah tahun lepas.Hari ini panel tiga hakim Mahkamah Rayuan terdiri daripada Datuk Hadhariah Syed Ismail, Datuk Azman Abdullah dan Datuk Azmi Ariffin memerintahkan permohonan semakan pasangan itu dikembalikan semula ke Mahkamah Tinggi untuk mempertimbangkan merit permohonan itu.Hakim Hadhariah yang mengetuai panel itu berkata apabila permohonan semakan difailkan, adalah menjadi kewajipan Mahkamah Tinggi untuk mempertimbangkan merit permohonan itu tanpa mengira apa jua cara permohonan itu difailkan.Beliau berkata dalam kes Bung Moktar dan Zizie Izette, Mahkamah Tinggi tidak berbuat demikian (untuk mendengar merit permohonan semakan) apabila mahkamah menolak permohonan semakan pasangan itu berdasarkan alasan mereka telah menggunakan kaedah yang salah ketika memfailkan semakan itu.Hakim Hadhariah berkata tiada cara khusus dinyatakan dalam Akta Mahkamah Kehakiman 1964 mengenai bagaimana semakan boleh dilakukan.Beliau berkata hakim Mahkamah Tinggi atas usulnya sendiri, boleh membuat semakan untuk sesuatu kes selepas membaca akhbar atau mendapatkan fail atau berdasarkan permohonan mana-mana pihak atau individu yang berminat pada mana-mana peringkat prosiding. “Dalam kes ini, permohonan semakan dikemukakan oleh peguam tertuduh (Bung Moktar dan Zizie Izette) di peringkat kes prima facie,” katanya.Beliau kemudian menetapkan 14 Julai untuk pengurusan kes di Mahkamah Tinggi.Pada 9 Dis tahun lepas, Pesuruhjaya Kehakiman Azhar Abdul Hamid menolak permohonan semakan yang difailkan pasangan itu tanpa mendengar merit permohonan tersebut.

Pesuruhjaya Kehakiman itu menolak permohonan semakan tersebut selepas menerima bantahan awal pihak pendakwaan yang menyatakan pasangan itu telah menggunakan kaedah yang salah untuk memfailkan permohonan.Mahkamah Sesyen pada 2 Sept tahun lepas, memerintahkan Bung Moktar dan Zizie Izette membela diri atas pertuduhan rasuah berjumlah RM2.8 juta melibatkan pelaburan RM150 juta dalam unit amanah Public Mutual Berhad. Ini mendorong mereka untuk memfailkan permohonan semakan di Mahkamah Tinggi. Berikutan penolakan Mahkamah Tinggi terhadap permohonan semakan itu, mereka memfailkan rayuan di Mahkamah Rayuan.Pada prosiding hari ini, mahkamah mendengar bantahan awal yang dibangkitkan pihak pendakwaan terhadap rayuan Bung Moktar dan Zizie Izette dengan menyatakan bahawa keputusan Mahkamah Tinggi tidak boleh dirayu.Pada 3 Mei 2019, Bung Moktar didakwa atas dua pertuduhan menerima rasuah berjumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.Bung Moktar dituduh menerima rasuah daripada ejen pelaburan Public Mutual Berhad, Madhi Abdul Hamid menerusi Zizie Izette di Public Bank cawangan Taman Melawati di sini antara 12.30 tengah hari dan 5 petang 12 Jun 2015.Ahli Majlis Tertinggi UMNO itu juga didakwa menerima suapan wang tunai RM337,500 daripada perunding Unit Amanah, Norhaili Ahmad Mokhtar di bawah nama Zizie Izette atas sebab dan di tempat sama pada 19 Jun 2015.Zizie Izette pula berdepan tiga pertuduhan bersubahat dengan suaminya berhubung perkara itu di tempat, tarikh dan masa yang sama.Bung Moktar diwakili peguam M.M.Athimulan manakala peguam Datuk K. Kumaraendran mewakili Zizie Izette manakala Timbalan Pendakwa Raya Law Chin How bagi pihak pendakwaan. - BERNAMA


UniMAP kongsi kepakaran jayakan projek perdana EEC

ARAU, 7 Julai - Universiti Malaysia Perlis (UniMAP) bersedia menyumbang kepakarannya bagi menjayakan projek perdana Koridor Ekonomi Timur (EEC) yang merupakan perancangan besar Thailand untuk bergelar hab logistik di ASEAN.Sebagai universiti yang terletak di  negeri sempadan negara, menjadi kelebihan kepada UniMAP menjalinkan kerjasama dengan negara Gajah Putih itu dalam meningkatkan hab logistik merangkumi pengangkutan darat, air dan udara.Menurut Timbalan Naib Canselor (Akademik dan Antarabangsa) UniMAP, Profesor Dr Mohd Yusoff Mashor, UniMAP berkepakaran dalam bidang kejuruteraan dan teknologi kejuruteraan meliputi bidang elektronik, elektrik, awam, alam sekitar, mikroelektronik, biomedikal, mekatronik, bahan, kimia, polimer, pertanian dan pelbagai lagi. "Dengan kepakaran yang ada ini UniMAP melihat begitu banyak peluang perkongsian kepakaran dalam pelbagai sektor boleh disumbangkan oleh UniMAP, anntaranya adalah dengan membantu Thailand merealisasikan idea penggunaan Bio-Circular-Green (BCG) Economy Model  dan teknologi pintar bagi memudahkan perdagangan," kata Dr Mohd Yusoff pada program Syarahan Umum Duta Besar Malaysia Ke Thailand, Datuk Jojie Samuel, di sini.

Berkenan berangkat ke program berkenaan ialah Pemangku Raja Perlis, Tuanku Syed Faizuddin Putra Jamalullail yang juga Tuanku Canselor UniMAP.Sehingga kini, UniMAP telah berkolaborasi dengan beberapa buah universiti di Thailand, antaranya ialah Universiti Walailak, Universiti Thaksin, Universiti Nakhon Pathom Rajabhat, Universiti Prince of Songkla, Universiti Rajamangala University of Technology Srivijaya dan Universiti Hatyai.


Malaysia-Hungary jalin kerjasama dalam bidang pertanian

KUALA LUMPUR, 7 Julai- Kementerian Pertanian dan Keterjaminan Makanan menjalin kerjasama pertanian dengan Hungary bagi mengukuh hubungan dua hala dan kerjasama dalam bidang pertanian.Menterinya, Datuk Seri Mohammad Sabu berkata, perbincangan beliau bersama rakan sejawatan dari Hungary, Dr Istvan Nagy akan menumpukan kepada akses pasaran, pertanian moden dan penyelidikan.

(Menteri Pertanian dan Keterjaminan Makanan, Datuk Seri Mohammad Sabu dan rakan sejawatan, Dr Istvan Nagy)

Menerusi satu kenyataan, beliau berkata kerjasama ini merupakan peluang untuk meneroka pasaran baharu bagi produk pertanian Malaysia, seterusnya meningkatkan keseimbangan perdagangan pertanian antara kedua-dua negara.Sementara itu, Dr. Nagy dalam kenyataannya turut menyebut kepentingan mengukuhkan kerjasama kedua-dua negara adalah bagi mencipta lebih banyak peluang dan menjadikan ia sebagai satu kelebihan supaya lebih berdaya saing. Tambahnya, Hungary bersedia untuk meningkatkan kerjasama dalam penyelidikan benih dan agro-genetik, pertanian pintar dan pendigitalan yang ditekankan dalam pertanian untuk membantu menangani cabaran dalam produktiviti, kemampanan dan perubahan iklim. Dr Nagy juga menawarkan Malaysia peluang menjadikan Hungary sebagai pintu masuk kepada keluaran pertanian dari Malaysia ke Kesatuan Eropah (EU).


Tiga buah rumah musnah dalam kebakaran

KUCHING, 7 Julai- Tiga buah rumah di Taman Hillview, Kuching musnah dalam kebakaran awal pagi tadi.Ketua Balai Bomba dan Penyelamat (BBP) Kota Samarahan, Pegawai Kanan Penguasa Bomba Kanan Ebby Hirwandy Sarbini berkata, pihaknya menerima panggilan mengenai kejadian, kira-kira pukul 3.00 pagi.Beliau berkata kebakaran tersebut melibatkan tiga buah rumah teres satu tingkat dan turut memusnahkan dua buah kenderaan.

(Foto fb Jabatan Bomba dan Penyelamat Malaysia)

"Rumah pertama bahagian 'corner' telah terbakar 95 peratus, rumah kedua telah terbakar 100 peratus dan rumah ketiga terbakar 10 peratus. "Anggota Bomba bertindak melakukan pemadaman dengan menggunakan sumber air daripada pili bomba berhampiran sehingga api berjaya dipadamkan sepenuhnya", katanya.Insiden tersebut tidak melibatkan sebarang kecederaan. Punca serta jumlah kerugian dalam siasatan.Operasi memadam kebakaran turut dibantu anggota dari BBP Batu Lintang.